2,251 kompaun dalam tempoh 13 hari
Oleh MOHD YUNUS YAKKUB

14 Jun 2021, 5:33 pm
SHAH ALAM – Walaupun telah berulang kali diingatkan namun masih ramai gagal mematuhi prosedur operasi standard (SOP) apabila sebanyak 2,251 kompaun dikeluarkan di seluruh Selangor sepanjang 13 hari pelaksanaan Perintah Kawalan Pergerakan (PKP) 3.0 fasa pertama.
Ketua Polis Selangor, Datuk Arjunaidi Mohamed berkata, daripada jumlah tersebut menunjukkan kesalahan paling tinggi adalah penjarakan fizikal sebanyak 541 kompaun diikuti tidak memakai pelitup muka (523 kompaun) dan tidak mengimbas kod QR MySejahtera (238 kompaun) serta lain-lain kesalahan.
“Masih ada segelintir didapati gagal dalam mengikuti SOP mudah apabila hadir ke satu-satu tempat tanpa memakai pelitup muka dan penjarakan fizikal
“Ada juga kesalahan majikan gagal memastikan pekerja mereka mencatitkan kehadiran dalam MySejahtera,” katanya pada sidang akhbar secara maya hari ini.
Jelas beliau, pihaknya akan meneruskan tugas penguatkuasaan pematuhan SOP ini secara lebih serius. – K! ONLINE


Najib tetap perlu bayar cukai pendapatan RM1.7 bilion
Oleh NORLIZAH ABAS

14 Jun 2021, 5:15 pm
KUALA LUMPUR – Datuk Seri Najib Tun Razak hari ini gagal menghalang Lembaga Hasil Dalam Negeri (LHDN) daripada melaksanakan penghakiman terus Mahkamah Tinggi yang memerintahkan beliau membayar tunggakan cukai pendapatan melebihi RM1.7 bilion.
Perkara itu ditentukan selepas Hakim Datuk Ahmad Bache menolak permohonan beliau untuk menangguhkan penghakiman terus itu sementara rayuannya didengar di Mahkamah Rayuan, Rabu ini.
Bekas Perdana Menteri selaku defendan turut diperintah membayar kos RM15,000.
Selepas lapan bulan penghakiman terus dikeluarkan pada 22 Julai tahun lalu sehingga notis kebankrapan difailkan pada 4 Februari lalu, beliau belum membayar apa-apa tunggakan sebaliknya memfailkan permohonan untuk menangguhkan pelaksanaan keputusan itu.
Dalam keputusannya yang disampaikan melalui emel, Hakim Ahmad menyatakan, Najib boleh mengadakan rundingan dengan LHDN (plaintif) untuk menjelaskan tunggakan cukai secara ansuran sementara menunggu satu lagi rayuannya di hadapan Pesuruhjaya Khas Cukai Pendapatan (SCIT), dilupuskan.
Penghakiman bertulis setebal 25 muka surat itu menyatakan, kegagalan menangguhkan pelaksanaan penghakiman terus bukan satu kehilangan kepada Najib kerana beliau masih boleh berunding dengan LHDN untuk membuat beberapa pembayaran sementara menunggu rayuannya dilupuskan.

Ini kerana, Peguam Kanan Hasil telah membayangkan kepada mahkamah bahawa beliau telah membuat pertemuan dengan pegawai-pegawai LHDN untuk perbincangan, namun hingga kini tiada usaha dibuat untuk menjelaskan sebarang pembayaran dalam bentuk ansuran. – K! ONLINE


Keputusan STAM 2020 diumum Khamis ini
Oleh NOR IDAYU BOSRO

14 Jun 2021, 5:46 pm
PUTRAJAYA – Keputusan peperiksaan Siji Tinggi Agama Malaysia (STAM) tahun 2020 akan diumumkan pada Khamis ini mulai pukul 10 pagi.
Kementerian Pendidikan (KPM) berkata, calon sekolah dan calon persendirian boleh membuat semakan keputusan melalui dua kaedah iaitu secara dalam talian atau menerusi perkhidmatan khidmat pesanan ringkas (SMS).
Katanya, perkhidmatan itu akan diaktifkan mulai pukul 10 pagi, 17 Jun ini dan akan ditamatkan pada pukul 6 petang pada 23 Jun ini.
“Bagi calon sekolah yang tidak mempunyai capaian internet, pihak sekolah akan mengenal pasti calon tersebut dan memaklumkan kaedah yang sesuai untuk mendapatkan keputusan peperiksaan.
“Calon persendirian yang tidak mempunyai capaian internet pula, pihak Jabatan Pendidikan Negeri atau Pejabat Pendidikan Daerah akan mengenal pasti calon persendirian tersebut dan memaklumkan kaedah yang sesuai untuk mendapatkan keputusan peperiksaan,” katanya dalam satu kenyataan di sini hari ini.
Semakan keputusan STAM 2020 boleh disemak dipautan myresult1.moe.gov.my atau myresult2.moe.gov.my selain SMS dengan menaip STAM<jarak>NoKP<jarak>AngkaGiliran dan hantar ke 68886. – K! ONLINE


Krisdayanti digelar Gadis Baywatch Indonesia
Oleh KOSMO!

14 Jun 2021, 5:30 pm
JAKARTA – Aksi senaman pagi penyanyi popular Indonesia, Krisdayanti menjadi bualan netizen kerana kecergasan wanita itu walaupun melangkaui  usia 40-an, lapor Suara.com semalam.
Isteri kepada ahli perniagaan, Raul Lemos itu bahkan diberi jolokan Gadis Baywatch iaitu siri televisyen popular di Amerika Syarikat.
Kecergasan KD di usia 40-an dipuji peminat. – Instagram
Antara senaman yang dimuat naik Krisdayanti di laman Instagramnya adalah berenang, tekan tubi dan mengangkat pemberat atau dumbell.
“Apa rahsia KD (panggilan mesra Krisdayanti) ya apabila di usia 40-an masih mampu bersenam seperti orang muda?,” soal seorang peminat.
“KD sangat cantik seperti Gadis Baywatch. Bentuk badan masih mantap seperti Jennifer Lopez,” komen seorang lagi. – Agensi


PKRC Hospital Permai utamakan ibu mengandung, wanita dan kanak-kanak
Oleh MOHAMAD FAIZAL HASHIM

14 Jun 2021, 5:27 pm
JOHOR BAHRU – Kerajaan negeri mengaktifkan Pusat Kuarantin dan Rawatan Covid-19 (PKRC) Olive B di Hospital Permai, di sini dikhususkan untuk pesakit wanita, ibu mengandung dan kanak-kanak di bawah 12 tahun, pertama seumpamanya dalam negara.
Pengerusi Jawatankuasa Pengurusan Bencana Daerah Johor Bahru, Datuk Abdul Rahman Salleh berkata, PKRC yang mula beroperasi sejak semalam mampu menampung sehingga seramai 585 pesakit tahap 1 dan 2 bagi kumpulan sasaran.
Beliau berkata, PKRC ini dibuka sebagai persediaan awal berdasarkan situasi pertambahan kes positif Covid-19 serta kapasiti katil yang tinggi di PKRC Pasir Gudang.
“Kemasukan pesakit di PKRC Olive B ini adalah bergantung kepada penilaian dan saringan daripada 12 Pusat Penilaian Covid-19 (CAC) di seluruh daerah di negeri Johor.
“Pesakit wanita, ibu mengandung dan kanak-kanak di PKRC Pasir Gudang tidak akan dipindahkan ke Olive B yang hanya menerima pesakit baharu sahaja.
“Setakat ini, seramai lapan pesakit telah mendaftar masuk untuk dikuarantin di PKRC Olive B,” katanya pada sidang akhbar di Hospital Permai di sini hari ini. – K! ONLINE


Penguat kuasa PBT tidak pakai pelitup muka akan dikompaun
Oleh MOHD RIDZAUDDIN ROSLAN

14 Jun 2021, 3:29 pm
PASIR MAS – Seorang anggota penguat kuasa pihak berkuasa tempatan (PBT) berkemungkinan berdepan tindakan kompaun selepas didapati tidak mematuhi prosedur operasi standard (SOP) semasa menjalankan tugas di hadapan Masjid Jubli Perak Sultan Ismail Petra atau Masjid Beijing, Rantau Panjang di sini semalam.
Anggota yang berusia 39 tahun itu dikesan tidak memakai pelitup muka ketika mengeluarkan kompaun terhadap peniaga sehingga gambarnya tular di media sosial.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, lelaki berkenaan akan dikenakan tindakan mengikut Peraturan 17 Peraturan-Peraturan dan Pengawalan Penyakit Berjangkit 2021 kerana tidak memakai pelitup muka di tempat awam.
Menurutnya, polis sudah menerima laporan berhubung perkara itu dan pihaknya sedang mencari anggota PBT itu untuk dikenakan tindakan segera.
“Tindakan anggota itu telah menimbulkan rasa tidak puas hati dalam kalangan masyarakat kerana dia sendiri gagal mematuhi SOP ketika menjalankan tugas.
“Sewaktu kejadian, anggota berkenaan sebenarnya sedang mengeluarkan kompaun terhadap peniaga jalanan ketika menjalankan perniagaan di lokasi yang tidak dibenarkan iaitu berdekatan Masjid Beijing,” katanya ketika dihubungi Kosmo! hari ini.

Menurut Mohd. Nasaruddin, polis tidak akan berkompromi dengan individu yang dikesan melanggar SOP ketika ini. -K! ONLINE


Penghantar makanan diberikan jaminan polis, tidak perlu bayar wang
Oleh MOHD YUNUS YAKKUB

14 Jun 2021, 4:30 pm
SHAH ALAM – Polis Selangor menegaskan bahawa tiada sebarang jaminan wang dikenakan kepada lima penghantar makanan yang direman bagi membantu siasatan kes pergaduhan di kawasan Sungai Way, Petaling Jaya sebelum ini.
Ketua Polis Selangor, Datuk Arjunaidi Mohamed berkata, mereka sebaliknya telah dibebaskan dengan jaminan polis dan tidak perlu berlakunya tabung kutipan derma kononnya bagi membayar jaminan lima penghantar itu.
Katanya, pihaknya sedang dalam proses melengkapkan siasatan sebelum dirujuk ke Timbalan Pendakwa Raya.
“Apabila kita memberikan jaminan polis, tidak perlu bayar. Namun bila ada seseorang mengiklankan atau memberitahu membuat kutipan, kita syaki ada berlaku penyelewengan atau mengambil kesempatan daripada keadaan ini.
“Justeru, kita buka siasatan berdasarkan itu,” katanya pada sidang akhbar secara maya hari ini.
Beliau berkata demikian bagi mengulas berhubung tindakan polis menyiasat kutipan derma dengan nama ‘Tabung Kilat Ikat Jamin Food Rider Foodpanda’ yang disyaki dilakukan pemilik akaun Facebook sebuah pertubuhan bukan kerajaan.

Arjunadi berkata, NGO terbabit telah hadir hari ini ke Ibu Pejabat Polis Daerah (IPD) Petaling Jaya bagi menjelaskan perkara terbabit.
“Sememangnya jaminan polis dan tidak memerlukan sebarang duit kecuali dituduh di mahkamah. Kalau ada orang hendak kutip duit yang tidak diketahui tujuannya, itu kita siasat,” jelasnya.
Kosmo! sebelum ini melaporkan seramai enam lelaki warga tempatan terdiri daripada lima penghantar makanan dan seorang pelanggan ditahan selepas terlibat dalam satu pergaduhan melibatkan sensitiviti keagamaan di Sungai Way di sini hari ini.
Difahamkan, kejadian berlaku selepas seorang pelanggan telah menggunakan nama yang menyentuh sensitiviti agama untuk membuat pesanan makanan. -K!ONLINE


Diana wanita sempurna, miliki semua kriteria idaman – Mas Khan
Oleh KOSMO!

14 Jun 2021, 4:34 pm
PETALING JAYA – Pelakon Mas Khan menyifatkan kekasih hatinya, Diana Nasimuddin memiliki kualiti seorang wanita yang dicarinya selama ini.
Perkara tersebut dikongsi Mas Khan atau nama sebenarnya Mas Hidzhir Khan Mas Fadzillah Khan, 27, dalam sesi soal jawab bersama pengikut Instagramnya dalam InstaStorynya baru-baru ini
“Apa yang istimewa mengenai Diana? Maksud saya apa yang telah dia lakukan atau miliki sehingga membuatkan anda menyukainya?” tanya seorang pengikutnya dalam hantaran tersebut.
Seperti memberi bayangan tentang hubungan istimewanya bersama anak usahawan ternama itu, Mas memberitahu dia tertarik dengan keperibadian Diana yang disifatkan sebagai seorang wanita penyayang.
“Diana adalah segala-galanya. Dia melambangkan kualiti yang saya impikan dimiliki oleh seorang wanita.
“Dia juga satu dalam sejuta. Mengambil berat, bijak, berfikiran terbuka, matang, punya ciri keibuan, berpenampilan tinggi dan penyayang. Itulah Diana,” tulis pelakon drama Bukan Gadis Biasa itu.

Terdahulu, hubungannya bersama Diana, 39, mula dihidu selepas kedua-dua mereka kerap berkongsi foto bersama dalam akaun Instagram masing-masing.
Untuk info, Diana atau nama sebenarnya Nur Diana Nasimuddin merupakan anak kepada ahli perniagaan automotif terkenal, Allahyarham Tan Sri SM Nasimuddin SM Amin. – K! ONLINE


Didenda RM1,200 miliki pelbagai mercun
Oleh NUZULSHAM SHAMSUDDIN

14 Jun 2021, 3:47 pm
PETALING JAYA – Gara-gara memiliki pelbagai mercun di rumah, seorang lelaki didenda RM1,200 di Mahkamah Majistret di sini hari ini.
Majistret M.Barath menjatuhkan hukuman itu terhadap Muhammad Shahrul Fitri Hairul Azman, 23, selepas tertuduh mengaku bersalah atas pertuduhan yang disabitkan ke atasnya.
Mahkamah turut memerintahkan tertuduh dipenjara 10 hari jika gagal membayar denda dan tertuduh membayar denda tersebut.
Mengikut pertuduhan, Muhammad Shahrul didakwa memiliki lapan bungkus mercun bola dan lebih 300 kotak mercun pelbagai jenis antaranya Whistling Moon Travellers, Happy Boom Glories, Happy Boom Thunder Clap dan Happy Boom Red Cracker tanpa kebenaran sah di sisi undang-undang.
Kesalahan dilakukan di sebuah unit pangsapuri di Damansara Damai di sini pukul  5.30 petang pada 27 April lalu yang didakwa mengikut Seksyen 8 Akta Bahan Letupan 1957.
Hukuman bagi seksyen itu memperuntukkan penjara tujuh tahun atau denda RM10,000 atau kedua-duanya.

Terdahulu semasa prosiding, Timbalan Pendakwa Raya Siti Zubaidah Mahat memohon mahkamah memberikan hukuman setimpal sebagai pengajaran terhadap tertuduh.
Bagaimanapun tertuduh yang tidak diwakili peguam, merayu agar dikenakan hukuman atau denda yang ringan. -K!ONLINE


Malaysia akan terima lebih 1.3 juta dos Pfizer lagi
Oleh MOHD. HUSNI MOHD. NOOR

14 Jun 2021, 3:24 pm
PUTRAJAYA – Malaysia akan menerima 1,333,800 lagi dos vaksin jenis Pfizer minggu ini bagi keperluan dos kepada penerima sehingga awal Julai ini.
Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar berkata, daripada jumlah itu, 444,600 dos akan diagihkan pada 16 hingga 18 Jun manakala 444,600 dos (23 hingga 25 Jun) dan 444,600 dos (30 Jun hingga 2 Julai).
Beliau berkata, setakat ini, sebanyak 5,955,092 dos vaksin sudah diedarkan ke seluruh negara iaitu 1,674,142 dos Sinovac, Pfizer (3,632,850 dos) dan AstraZeneca (648,100 dos).
“Lima negeri tertinggi dalam pengedaran vaksin adalah Kuala Lumpur dan Putrajaya diikuti Selangor, Sarawak, Johor dan Sabah,” katanya pada sidang akhbar mingguan Badan Bertindak Imunisasi Covid-19 (CITF), hari ini.
Katanya, setakat ini, bilangan rakyat Malaysia berusia 18 tahun dan ke atas yang sudah mendaftar bagi mendapatkan vaksin adalah seramai 13,789,736 iaitu mewakili 58.9 peratus.
Khairy Jamaluddin berkata, setakat ini juga, sebanyak 4,774,418 janji temu telah diberikan kepada penerima vaksin. -K! ONLINE


SOP PKP Penuh dilonggar berdasarkan matrik risiko 4 tahap
Oleh AMREE AHMAD

14 Jun 2021, 3:50 pm
PUTRAJAYA- Prosedur operasi standard (SOP) Perintah Kawalan Pergerakan (PKP) 3.0 hanya boleh dilonggarkan berdasarkan matrik risiko semasa yang mengandungi empat tahap.
Menteri Kesihatan, Datuk Seri Dr. Adham Baba berkata, SOP sekatan pergerakan penuh fasa kedua yang bermula esok belum boleh dilonggarkan kerana kes harian Covid-19 masih tinggi.
“Jika kes lebih 8,000 sehari, SOP tentu akan jadi lebih ketat, namun ketika ini seluruh negara catat di bawah 8,000 sehingga 4,000 kes sehari, iaitu tahap kita berada sekarang.
“Kementerian Kesihatan akan bentang matrik risiko dalam mesyuarat Majlis Keselamatan Negara dan penilaian itu dilihat dengan ambil kira pelbagai skop tertentu,” katanya.
Beliau berkata demikian pada sidang akhbar mingguan Pasukan Petugas Imunisasi Covid-19 (CITF) ketika ditanya berhubung kemungkinan SOP fasa kedua PKP 3.0 akan dilonggarkan.
Ia susulan kenyataan Menteri Kanan Keselamatan, Datuk Seri Ismail Sabri Yaakob di Johor semalam bahawa SOP boleh dikaji semula jika kes harian kurang 4,000 sehari. -K! ONLINE


Lambat lagi nak kahwin – Ruhainies
Oleh SAIRUL ZAMRI MISRANI

14 Jun 2021, 3:54 pm
“Lambat lagi nak kahwin lebih-lebih lagi dalam keadaan pandemik Covid-19 ni,”
Itu jawapan ringkas pelakon kecil molek Ruhainies sekali gus menamatkan teka-teki pengikut mengenai persiapannya untuk menamatkan zaman bujang dalam masa terdekat.
Menurut Ruhainies atau nama sebenarnya Nur Ruhainies Farehah Zainul Ilyas, 29, video yang dimuat naik dalam Instagramnya itu hanyalah sebagai satu gambaran kepada pelancaran produk makananan ringannya nanti.
“Itu bukan video prewedding (pra-perkahwinan). Mentang-mentang dalam video ‘teaser’ itu saya mengenakan gaun pengantin, tapi itu bukan bermaksud nak kahwin pun.
“Insya-Allah tepat pukul 6 petang nanti saya dan team (kumpulan) akan memuat naik video penuh sekali gus menamatkan persoalan dan teka-teki pengikut mengenai perihal perkahwinan saya,” katanya ketika dihubungi Kosmo!.
Dalam pada itu, Ruhainies memberitahu bahawa intipati video yang telah dimuat naiknya tempoh hari hanyalah 30 peratus berkisar mengenai produk tersebut.

“Kalau ikutkan video tersebut ada mesejnya yang tersendiri dan bukanlah berkisar kepada promosi produk semata-mata.
“Jadi untuk tahu lebih lanjut apa mesej sebenar yang ingin disampaikan kenalah tonton video penuh itu petang nanti,” ujarnya.
Ditanya mengenai perancangan perkahwinan dengan kekasihnya yang dikenali sebagai Mr. E, pelakon drama Cukup Derita Itu menyifatkan perihal tersebut masih terlalu awal untuk diputuskan.
“Apa yang boleh saya katakan kami memang ada perancangan ke arah itu (nikah), tapi bukanlah dalam masa terdekat ini. Buat masa sekarang ini biarlah saya fokus pada kerjaya dan bisnes terlebih dulu.
“Apapun saya mohon doa yang terbaik untuk kami. Soal jodoh ni saya letak dan serahkan semuanya kepada Allah,” katanya yang merancang bakal menamatkan zaman bujang sebelum usia 33 tahun dan ketika keadaan Covid-19 sudah kembali reda. – K! ONLINE


15,000 pelajar terima telefon pintar untuk PdPR
Oleh MOHAMAD HAFIZI BIN MOHD SAID

14 Jun 2021, 4:28 pm
PADANG RENGAS – Kira-kira 15,000 pelajar daripada keluarga berpendapatan kecil di negeri ini tidak akan keciciran untuk mengikuti sesi Pengajaran dan Pembelajaran di Rumah (PdPR) apabila bakal menerima telefon pintar dibawah programTuisyen Cikgu Saarani (TCS).
Menerusi inisiatif Menteri Besar, Datuk Saarani Mohamad itu, kesemua telefon pintar akan diserahkan menerusi Parlimen dan Dewan Undangan Negeri (DUN) masing-masing secara berperingkat-peringkat sehingga akhir bulan ini.
Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohamad Daud berkata, penyerahan telah dimulakan pada Jumaat lepas di Parlimen Kuala Kangsar, DUN Bukit Chandan dan DUN Manong.
“Hari ini kita masuk ke Parlimen Padang Rengas pula untuk diserahkan ke DUN Lubok Merbau dan DUN Chenderoh seterusnya pada semua pusat khidmat DUN di Perak termasuk pembangkang,” katanya.
Beliau berkata demikian selepas menyerahkan 150 buah telefon pintar kepada Ahli Dewan Undangan Negeri (ADUN) Lubok Merbau, Dr Jurij Jalaludin untuk diedarkan kepada pelajar sekolah B40 di sini. -K! ONLINE


Telur pecah dibungkus semula ada risiko salmonella
Oleh NUR HUDA MUSA

14 Jun 2021, 4:32 pm
PETALING JAYA – Orang ramai dinasihatkan untuk tidak membeli telur yang telah pecah dan dijual di dalam plastik bagi mengelak penyakit berbahaya.
Bahagian Keselamatan dan Kualiti Makanan, Kementerian Kesihatan (KKM) dalam satu hantaran di Facebooknya berkata, telur yang telah pecah dan dijual itu berisiko mengandungi bakteria salmonella yang tinggi.
“Perlu faham, ini bukan telur yang elok dan dipecahkan sendiri oleh peniaga, tetapi ini ialah telur-telur yang pecah sendiri semasa dibawa dalam lori atau ketika memunggah telur.
“Ada peniaga yang tidak mahu buang, jadi mereka pecahkan dan masukkan ke dalam plastik untuk dijual kepada pelanggan,” katanya di sini hari ini.
Jelasnya, kebiasaannya najis ayam masih melekat pada permukaan kulit telur dan itu menyebabkan telur tersebut mengandungi banyak bakteria salmonella.
“Salmonellosis adalah jangkitan bakteria salmonella pada sistem penghadaman manusia. Kebanyakan jangkitan kes Salmonellosis adalah berpunca daripada makanan yang telah dicemari oleh bakteria salmonella atau sentuhan secara langsung dengan pesakit yang telah terkena jangkitan.

“Pengendalian yang tidak sempurna dari segi kebersihan kulit telur atau telur yang tidak dimasak dengan betul boleh menyebabkan penyakit bawaan makanan seperti Salmonellosis,” ujarnya. – K! ONLINE


Alat sulit mengecil, IQ merosot alasan enggan pakai pelitup muka
Oleh KOSMO!

14 Jun 2021, 3:59 pm
LONDON – Seorang lelaki di South Derbyshire, England enggan memakai pelitup muka ketika memasuki sebuah pasar raya dengan alasan pelitup muka akan menyebabkan alat sulitnya mengecil, lapor akhbar Daily Star, kelmarin.
Selain enggan memakai pelitup muka, lelaki itu juga memberi amaran kepada pelanggan lain agar melakukan perkara sama jika tidak mahu kejadian serupa berlaku pada alat sulit mereka.
Menurut pihak berkuasa, sejak pemakaian pelitup muka diwajibkan,  polis menerima banyak aduan berhubung  keengganan penduduk mematuhi peraturan  itu dan memberikan  pelbagai alasan tidak masuk akal.
“Selain alasan pelitup muka mengecilkan alat sulit, polis juga menerima alasan seperti ia akan merendahkan tahap IQ atau kecerdasan otak seseorang.
“Sikap tidak bertanggungjawab ini amat menyedihkan dan menyusahkan banyak pihak. Pelitup muka masih wajib walaupun anda sudah melengkapkan dua dos vaksin kerana masih ada orang yang belum selesai proses vaksinasi mereka,” demikian menurut jurucakap Polis West Mercia.
Tambah jurucakap itu, semua penduduk diminta  menghormati pekerja sektor peruncitan dan perhotelan jika mereka meminta pengunjung memakai pelitup muka kecuali mempunyai alasan munasabah.

“Sekiranya anda tidak mematuhi peraturan atau melibatkan diri anda dalam penganiayaan penyedia perkhidmatan, anda mungkin akan diminta oleh pemilik perniagaan untuk meninggalkan premis tersebut.
“Dan jika anda memutuskan untuk melawan dan bertindak kasar, kami (polis) mungkin diminta untuk datang dan menyelesaikan situasi berkenaan,” tambahnya. – Agensi


Kit uji Covid-19 guna air liur dipasarkan tidak lama lagi
Oleh KOSMO!

14 Jun 2021, 3:01 pm
PUTRAJAYA – Kit ujian air liur untuk saringan kendiri Covid-19 akan berada di pasaran tempatan dalam masa terdekat.
Menteri Kesihatan, Datuk Seri Dr. Adham Baba berkata, orang awam disaran buat aduan kepada Pusat Kesiapsiagaan dan Respons Krisis (CPRC) jika kos saringan fasiliti swasta lebih mahal daripada harga ditetapkan kerajaan.
Sementara itu, beliau berkata, data purata kes baharu, kematian dan kes aktif bagi minggu epid ke-23 mencatatkan penurunan.
“Bagaimanapun, terdapat peningkatan kluster tempat kerja dengan sebanyak 107 dikesan dalam tempoh itu berbanding minggu epid sebelumnya,” katanya dalam sidang akhbar perkembangan Program Imunisasi Covid-19 Kebangsaan di sini hari ini. -K! ONLINE


Pemandu dua kereta lari tinggalkan minyak masak, tepung gandum
Oleh YATIMIN ABDULLAH

14 Jun 2021, 3:11 pm
TUMPAT – Kementerian Perdagangan Dalam Negeri dan Hal Ehwal Pengguna (KPDNHEP) Kelantan berjaya menghidu taktik penyeludup yang cuba menyeludup sebanyak 1,003 paket minyak masak bersubsidi dan 200 paket tepung gandum menggunakan dua buah kereta di Kampung Bunohan di sini semalam.
Rampasan bernilai RM2,507 itu dilakukan pada pukul 6 petang hasil kerjasama KPDNHEP dan Agensi Kawalan Sempadan (Aksem) Kelantan.
Ketua Pegawai Penguatkuasa KPDNHEP Kelantan, Azanizam Affendi Juri berkata, semasa melakukan rondaan di sekitar kawasan sempadan negara, anggotanya telah melihat dua buah kereta jenis Proton Saga dan Perodua Viva yang dipandu dalam keadaan mencurigakan.
Menurutnya, anggota KPDNHEP dan Aksem telah bertindak mengekori kedua-dua kereta, namun telah disedari oleh kedua-dua pemandunya.
“Kedua-dua pemandu telah memberhentikan kereta yang dipandu mereka sebelum melarikan diri ke kawasan berhampiran.
“Pemeriksaan terhadap kereta itu telah membawa kepada penemuan minyak masak paket bersubsidi dan tepung gandum,” katanya dalam satu kenyataan hari ini.

Azanizam Affendi memberitahu, siasatan awal mendapati kedua-dua suspek membuat pembelian barangan itu secara persendirian dengan mendapatkan bekalan daripada pemborong. -K! ONLINE


Kes di Kelantan turun, dua PKRC ditutup sementara
Oleh ROHANA MOHD. NAWI

14 Jun 2021, 3:03 pm
KOTA BHARU – Dua buah Pusat Kuarantin dan Rawatan Covid-19 (PKRC) akan menghentikan kemasukan pesakit Covid-19 buat sementara waktu susulan penurunan kes jangkitan di Kelantan ketika ini.
Pengarah PKRC Kelantan, Dr. Mohd. Zurairie Mohd. Zubir berkata, dua buah PKPC itu adalah Sekolah Menengah Kebangsaan (SMK) Kampung Laut, Tumpat yang kini sedang merawat 120 orang pesakit dan SMK Salor di sini pula seramai 80 orang.
Katanya, keputusan untuk menghentikan kemasukan pesakit itu dilakukan selepas melihat penurunan kes Covid-19 sekali gus menyebabkan tidak ramai pesakit ditempatkan di PKRC.
“Bermula hari ini, kita tidak akan menerima pesakit di kedua-dua PKRC itu. Selepas 200 pesakit di PKRC itu sembuh, kita akan menutup sementara pusat kuarantin itu.
“Bagaimanapun, kedua-dua PKRC itu diletakkan pada status siap sedia atau ‘standby mode’ sekiranya berlaku semula peningkatan kes,” katanya.
Beliau berkata demikian kepada pemberita selepas mengadakan lawatan di PKRC Kampus Kesihatan Universiti Sains Malaysia (USM) Kubang Kerian di sini hari ini. -K! ONLINE


Program vaksinasi di Sarawak selesai Ogos 2021
Oleh ZULKIFLI MANZOR

14 Jun 2021, 3:05 pm
KUCHING – Gabungan Parti Sarawak (GPS) memaklumkan program vaksinasi di Sarawak akan dipercepat dan diselesaikan pada Ogos depan bagi mencapai imuniti kelompok di negeri itu.
GPS dalam satu kenyataan media berkata, perkara itu dikemukakan ketika sesi menghadap Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah hari ini.
Terdahulu, kata kenyataan itu, GPS mengemukakan tiga faktor penting dalam usaha memerangi Covid-19 dan kaedah untuk mengawal ekonomi kepada baginda.
“Faktor berkenaan ialah mencapai imuniti kelompok, kerajaan yang kuat dan stabil dan pelan pemulihan ekonomi ketika memerangi wabak Covid-19,” kata kenyataan itu.
Kenyataan itu ditandatangani Presiden Parti Rakyat Sarawak (PRS), Tan Sri Dr James Jemut Masing, Parti Rakyat Bersatu Sarawak (SUPP), Datuk Seri Dr Sim Kui Hian dan Parti Demokratik Progresif (PDP), Datuk Seri Tiong King Sing.
Kenyataan bersama itu dikeluarkan selepas sesi menghadap Yang di-Pertuan Agong secara maya yang diketuai oleh Pengerusi GPS, Datuk Patinggi Abang Johari Tun Openg.

“Keperluan kerajaan yang kuat dan stabil penting untuk memastikan pelaksanaan program dan ekonomi Covid-19 agar mempunyai asas yang baik selain pelaksanaan Pelan Pemulihan Ekonomi pasca-Covid-19,” kata kenyataan itu. – K! ONLINE


Kerajaan Perak percepat beri vaksin kepada semua guru
Oleh MOHAMAD HAFIZI BIN MOHD SAID

14 Jun 2021, 2:22 pm
PADANG RENGAS – Kerajaan Perak akan mempercepatkan pemberian vaksin kepada semua guru di negeri ini memandangkan mereka juga sebahagian daripada petugas barisan hadapan.
Pengerusi Jawatankuasa Pendidikan, Pengajian Tinggi dan Sumber Manusia negeri, Ahmad Saidi Mohamad Daud berkata, pihaknya telah membangkitkan isu tersebut semasa Mesyuarat Kerajaan Negeri Perak minggu lalu.
“Untuk isu pemberian vaksin kepada guru saya telah mohon kepada menteri besar untuk percepatkan proses vaksinansi kepada guru dan pendidik di negeri ini.
“Kerajaan negeri dan Menteri Besar Perak telah berikan jaminan sekiranya vaksin yang sepatutnya kita terima minggu ini atau minggu hadapan dalam jumlah sebenar, golongan guru dan pendidik akan diutamakan bagi mendapat vaksin selepas ini,” katanya. -K! ONLINE


Kes baharu bawah 5,000
Oleh SITI A'ISYAH SUKAIMI

14 Jun 2021, 2:48 pm
PUTRAJAYA – Angka kes baharu hari ini merekodkan di bawah 5,000 dengan 4,949 kes dilaporkan menjadikan jumlah kes positif Covid-19 sebanyak 662,457 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor melaporkan sebanyak 1,523 kes, diikuti oleh Sarawak sebanyak 744 kes dan Kuala Lumpur sebanyak 503 kes.
“Seterusnya, Johor (430 kes), Negeri Sembilan (323 kes), Sabah (273 kes), Pulau Pinang dan Kelantan(masing-masing 214 kes), Kedah (199 kes), Perak (136 kes), Melaka (119 kes) dan Labuan (113 kes).
“Terengganu pula dengan 86 kes, Pahang sebanyak 61 kes manakala, Putrajaya dengan 10 kes dan Perlis merekodkan satu kes,” katanya pada ciapan Twitter di sini hari ini. -K!ONLINE


Permohonan lepasan SPM ke IPTA, ILKA dibuka semula 15 Jun depan
Oleh SUBKHI SUDARJI

14 Jun 2021, 3:08 pm
PUTRAJAYA – Permohonan kemasukan pelajar lepasan Sijil Pelajaran Malaysia (SPM) ke Institusi Pendidikan Tinggi Awam (IPTA) dan Institusi Latihan Kemahiran Awam (ILKA) dibuka semula mulai 15 hingga 21 Jun depan.
Kementerian Pengajian Tinggi (KPT) menerusi kenyataan akhbar memaklumkan permohonan itu membabitkan program Sijil, Asasi, Diploma dan Ijazah Sarjana Muda.
Katanya, keputusan itu diambil bagi memberi peluang kepada pelajar yang tidak berkesempatan untuk berbuat demikian dalam tempoh yang telah ditetapkan sebelum ini.
“Pemohon boleh melayari portal rasmi upu.mohe.gov.my sama ada untuk membuat permohonan kemasukan atau membuat pilihan program pengajian untuk melanjutkan pengajian ke IPTA dan ILKA,” jelasnya.
KPT turut memaklumkan, pelajar lepasan SPM yang belum pernah memohon perlulah mengemukakan permohonan dan memilih program pengajian. -K! ONLINE


Sektor perkilangan terima vaksin bermula Rabu ini
Oleh MOHD. HUSNI MOHD. NOOR

14 Jun 2021, 3:15 pm
PUTRAJAYA – Fasa keempat Program Imunisasi Covid-19 Kebangsaan (PICK) diaktifkan minggu ini dengan keutamaan diberikan kepada sektor perkilangan yang beroperasi sepanjang Perintah Kawalan Pergerakan (PKP) 3.0 ini.
Perkara itu diumumkan Menteri Penyelaras PICK, Khairy Jamaluddin Abu Bakar
pada sidang akhbar mingguan Badan Bertindak Imunisasi Covid-19 (CITF), hari ini.
Beliau berkata, agihan vaksin kepada sektor industri itu akan diselaraskan oleh Kementerian Perdagangan Antarabangsa dan Industri (MITI).
Menurutnya, satu pusat pemberian vaksin (PPV) akan dibuka dengan kerjasama MITI manakala program vaksinasi akan bermula pada Rabu ini.
“Fasa kawalan wabak perlu digerakkan cepat dalam kalangan industri agar kluster tempat kerja dapat dikawal memandangkan berlaku peningkatan kluster membabitkan sektor itu akhir-akhir ini.
“Selepas ini, agihan vaksin akan dibuka kepada sektor industri lain termasuk pembinaan, perladangan, peruncitan dan hospitaliti.

“Ia akan digerakkan secara berperingkat-peringkat bagi memastikan setiap sektor dapat dilindungi,” katanya. -K! ONLINE


Pasar Besar MBMB tutup, 15 peniaga sayur positif Covid-19
Oleh DIYANATUL ATIQAH ZAKARYA

14 Jun 2021, 2:53 pm
MELAKA – Pasar Besar Majlis Bandaraya Melaka Bersejarah (MBMB) di Bachang di sini ditutup serta-merta selama tiga hari bermula hari ini selepas 15 peniaga sayur di pasar tersebut disahkan positif Covid-19.
Pengurusi Jawatankuasa Kesihatan dan Antidadah negeri, Datuk Rahmad Mariman berkata, kini pihak Kementerian Kesihatan Malaysia (KKM) telah mengenal pasti seramai 100 kontak rapat individu berkenaan bagi menjalani ujian saringan Covid-19.
“Pasar Besar MBMB ditutup selama tiga hari selepas 15 peniaga di bahagian sayur-sayuran telah disahkan positif Covid-19.
“KKM telah mengenal pasti seramai 100 individu kontak rapat peniaga-peniaga tersebut termasuk ahli keluarga mereka dan sedang mengesan baki yang mungkin terlibat bagi mengekang penularan wabak itu,”katanya ketika dihubungi di sini, hari ini.
Sementara itu, Datuk Bandar MBMB, Datuk Zainal Abu berkata, penutupan telah dibuat serta-merta pagi tadi bagi menjalankan kerja-kerja sanitasi.
“Pasar Besar MBMB ditutup selama tiga hari sehingga Rabu ini bagi membolehkan proses disinfeksi dilakukan di bangunan tersebut terutama di bahagian penjualan sayur-sayuran.

“Kita juga telah memaklumkan penutupan pasar ini kepada orang ramai menerusi akaun rasmi media sosial Facebook MBMB,” katanya. -K! ONLINE


Itu bukan ‘baby bump’, dalam perut saya ada makanan – Ernie Zakri
Oleh MOHAMMAD SHAHEMY AZMI

14 Jun 2021, 2:34 pm
PETALING JAYA – Menjawab tentang khabar angin netizen yang mendakwa dirinya kini sedang hamil, penyanyi Ernie Zakri menafikan perkara tersebut menerusi ciapan yang dimuat naik dalam Twitter miliknya.
Ciapan tersebut dinyatakan Ernie bagi menjawab desas-desus ditimbulkan netizen apabila ada yang meninggalkan komen mengatakan dirinya kini hamil.
“Itu bukan ‘baby bump’. Dalam perut tu makanan. Jangan buat saya macam ini. Saya sangat suka makanan sampai lepas kahwin tidak berhenti makan nasi.
“Tapi saya dah berhenti makan nasi sekarang dan kembali kepada gaya hidup sihat,” tulis Ernie.
Menerusi ciapan berkenaan juga, pelantun lagu Gundah itu menganggap spekulasi netizen yang mengatakan dirinya kini hamil merupakan doa untuk dirinya.
“Tapi doa-doa anda itu saya aminkan. Doa banyak-banyak tau untuk saya dan mereka yang mahu timang anak,” jelasnya.

Untuk rekod, Ernie atau nama sebenarnya Nur Ernie Shahirah Zakri, 28, selamat mendirikan rumah tangga bersama penyanyi Syamel pada 26 Mac lalu di Masjid Puncak Alam, Shah Alam, Selangor.
Pasangan itu mulai rapat selepas terbabit dalam program Duo Star terbitan Astro pada 2017. Ketika itu Syamel dan Ernie menjadi pasangan duet dan muncul juara dalam program realiti terbabit. -K! ONLINE


Pemandu van kilang rentung dalam kebakaran
Oleh ASLIZA MUSA

15 Jun 2021, 10:06 pm
KUALA KANGSAR – Seorang wanita rentung setelah van kilang dipandunya terbakar dalam kemalangan di Kilometer 53.8, Jalan Ipoh-Taiping berhampiran lampu isyarat Taman Bunga Raya di sini hari ini.
Dalam kejadian pada pukul 6.05 petang itu, mangsa, S. Rojamani, 38, tersepit di tempat duduk pemandu maut manakala seorang penumpang wanita berusia 20 tahun mengalami luka-luka pada kepala dan seorang lagi penumpang lelaki berusia 28 tahun bagaimana pun tidak cedera.
Ketua Polis Daerah Kuala Kangsar, Asisten Komisioner Omar Bakhtiar Yaacob berkata, kemalangan itu membabitkan kenderaan utiliti sukan (SUV) jenis Nissan X-Trail dipandu pesara guru berusia 54 tahun dan van kilang dinaiki mangsa bersama dua pekerja kilang.
Katanya, siasatan awal mendapati, kemalangan dipercayai berlaku ketika SUV dipandu lelaki itu yang dalam perjalanan dari arah Kuala Kangsar ke Padang Rengas mahu membelok ke kiri menghala Jalan Haji Tais.
“Ketika kenderaan itu sedang membelok, van kilang yang berada di belakang tidak sempat berhenti lalu terlanggar bahagian belakang kanan SUV berkenaan.
“Pelanggaran menyebabkan van itu terbalik dan melintang di tengah jalan sebelum terbakar,” katanya di sini hari ini.

Menurut beliau, dua orang penumpang van sempat keluar menyelamatkan diri namun pemandunya tersepit di dalam kenderaan yang sedang terbakar.
Katanya, kebakaran kenderaan itu berjaya dipadamkan oleh pasukan bomba tetapi mangsa disahkan telah meninggal dunia dalam kejadian tersebut.
“Pemandu SUV tidak cedera manakala mangsa yang rentung telah dihantar ke Hospital Kuala Kangsar untuk bedah siasat dan seorang pekerja kilang yang cedera turut dirujuk ke hospital sama untuk rawatan,” katanya. -K! ONLINE


Demi ibu, Achey rela bergolok bergadai
Oleh HANISAH SELAMAT

15 Jun 2021, 8:53 pm
PETALING JAYA – Genap dua bulan kehilangan ayah, Achey sekali lagi berdepan dugaan apabila ibu tercinta disahkan mengalami masalah saluran pankreas dan hempedu tersumbat hingga perlu menjalani rawatan lanjut.
Katanya, keadaan kesihatan ibunya memerlukan pemeriksan teliti namun sebagai anak dia dan adik-beradik yang lain sanggup bergolok-gadai demi memastikan insan kesayangan mereka kembali sembuh.
“Petang semalam kami bawa mak ke hospital untuk pemeriksaan lanjut. Tetapi kemudian terpaksa dikejarkan ke pusat perubatan lain bagi menjalani ujian klinikal.
“Daripada pemeriksaan awal, masalah kesihatannya berpunca saluran pankreas dan hempedu yang tersumbat. Hasil ujian tisu pula hanya dapat diketahui dalam tempoh seminggu.
“Buat masa ini emak dibenarkan pulang. Kami adik-beradik akan menjaganya bersama-sama, doakan semoga mak kami cepat sembuh seperti sedia kala.
“Demi kesihatan mak, kami adik beradik takkan menyerah, malah rela berkorban apa saja walaupun perlu bergolok bergadai bagi menampung kos pembedahan atau rawatan susulan,” katanya.

Semalam Achey atau nama sebenar Mohd Nasir Hamzah, 35, berkongsi gambar dan kapsyen mengenai keadaan ibunya yang dimasukkan ke hospital.
Menerusi perkongsian sama, pelawak, pelakon, pengacara dan penyanyi itu turut mendedahkan sanggup menggadaikan harta benda demi insan tercinta.
Terdahulu, Achey baharu sahaja melalui saat sukar berikutan pemergian bapanya pada 19 Mac lalu selepas Allahyarham ditemui tidak sedarkan diri.
Sementara itu, berkongsi lagi keadaan ibunya yang sudah mencecah 73 tahun, dia bersyukur berada di kebelakangan ini kerana menguruskan perniagaan sekali gus dapat menjaga insan kesayangannya itu.
Katanya, ada hikmah di sebalik situasi semasa yang berlaku apabila dia perlu mengendalikan perniagaan dari kampung halaman sejak tiga bulan lalu.
“Sukar untuk diluahkan dengan kata-kata namun kami perlu kuat demi emak. Mujur beberapa bulan lalu saya kembali ke sini untuk menguruskan perniagaan.
“Jadi apabila keadaan kesihatan mak tampak merosot secara tiba-tiba, saya dapat menjaganya. Besar jasa dan pengorbanan emak, belum tentu kami dapat balas.
“Cuma yang kami risaukan kalau mak perlu lalui prosedur pembedahan sebab faktor usia. Soal wang kami adik-beradik akan usahakan selagi terdaya.
“Kalau selepas ini orang nampak saya nak jual motor atau barang lain, itu semua demi perbelanjaan rawatan. Saya tak kisah, barang boleh cari tapi mak tak kami tak terganti,” katanya. – K! ONLINE


267 permohonan rentas negeri, daerah ditolak
Oleh NOR AINNA HAMZAH

15 Jun 2021, 10:12 pm
JEMPOL – Polis daerah ini menolak sebanyak 267 permohonan rentas negeri dan daerah serta telah mengeluarkan 116 kompaun sepanjang perlaksanaan Perintah Kawalan Pergerakan (PKP 3.0) atau ‘total lockdown’ dari 1 Jun hingga semalam.
Ketua Polis Daerah Jempol, Superintendan Hoo Chang Hook berkata, antara sebab utama permohonan berkenaan ditolak adalah membabitkan permohonan pasangan jarak jauh (PJJ) yang ditangguh kebenarannya sepanjang perlaksanaan PKP 3.0.
“Polis juga menerima permohonan individu untuk merentas ke destinasi yang merupakan antara kawasan yang telah dikuatkuasakan Perintah Kawalan Pergerakan Diperketatkan (PKPD) dan tentu sahaja permohonan ini ditolak.
“Selain itu, permohonan melebihi kapasiti dua orang dalam kenderaan selain untuk tujuan perubatan, dokumen tidak lengkap dan alasan tidak kukuh juga ditolak,” katanya dalam satu kenyataan, di sini, tadi.
Chang Hook berkata, secara keseluruhannya sepanjang perlaksanaan PKP 2.0/Perintah Kawalan Pergerakan Bersyarat (PKPB)/ Perintah Kawalan Pergerakan Pemulihan (PKPP)/PKP 3.0 dari 19 Januari lalu sehingga 14 Jun, pihak Ibu Pejabat Polis Daerah (IPD) Jempol telah mengeluarkan 284 kompaun pelbagai kesalahan yang melanggar prosedur operasi standard (SOP).
Menurutnya, sehingga hari ini sebanyak 136 kompaun telah dibayar dengan jumlah kompaun sebanyak RM 91,625.00.

“Kesalahan utama ialah gagal mengimbas MySejahtera atau mendaftar masuk secara manual, gagal memastikan penjarakan sosial dan tidak memakai pelitup muka di kawasan awam.
“Antara kesalahan lain ialah gagal mematuhi jumlah penumpang yang dibenarkan dalam kenderaan persendirian, premis beroperasi tanpa kebenaran, dan tiada permit rentas daerah.
Menurutnya, pihaknya telah memperketatkan permohonan borang rentas daerah dan negeri dengan menolak 1437 permintaan rentas negeri yang tidak dibenarkan mengikut SOP MKN.
“Polis mengalu-alukan orang awam untuk menyalurkan maklumat melalui aplikasi Whatsapp kepada Bilik Gerakan IPD Jempol di talian 011 – 5890 1412 berkenaan sebarang perlanggaran SOP yang berlaku di kawasan –kawasan perumahan dan kediaman masing-masing atau di mana-mana sahaja dalam daerah Jempol sebagai langkah untuk membendung penularan wabak Covid-19.
Untuk rekod, polis di daerah ini telah mendirikan Sekatan Jalan Raya (SJR) statik 24 Jam di tiga lokasi iaitu di Outer 4 (KM 40 Jalan Sg Lui – Bera), Outer 7 (Persimpangan Kampung Geddes, Jalan Keratong), Outer 12 (KM 1. Jalan Rompin – Pasir Besar) manakala satu ( 1 ) sekatan jalan raya 16 jam di hadapan Taman Sornam bertujuan untuk menghadkan pergerakan orang awam merentas daerah dan negeri selaras dengan arahan pihak kerajaan tidak membenarkan pergerakan rentas daerah dan negeri. – K! ONLINE


CITF Kebangsaan dan Selangor komited tambah PPV di Selangor
Oleh ABDUL RAZAK IDRIS

15 Jun 2021, 9:19 pm
SHAH ALAM – Badan Bertindak Covid-19 Kebangsaan (CITF) Persekutuan dan kerajaan negeri komited untuk bersama-sama mempermudah dan menambah bilangan Pusat Pemberian Vaksin (PPV) di Selangor.
Kedua-dua pihak turut bersetuju memperkemas dan menambah tenaga kerja serta sukarelawan bagi memastikan kelancaran pengoperasian PPV yang bakal dibuka nanti dengan kerjasama Selgate Healthcare Sdn. Bhd. dan ProtectHealth Corporation Sdn. Bhd.
Menurut kenyataan bersama Menteri Penyelaras Program Imunisasi Covid-19 Kebangsaan (PICK), Khairy Jamaluddin Abu Bakar dan Menteri Besar Selangor, Datuk Seri Amirudin Shari, turut akan ditambah adalah unit PPV bergerak bagi membantu mempercepatkan proses imunisasi.
“Ini adalah bagi memenuhi sasaran untuk Selangor mencapai sebanyak 135,000 kadar vaksinasi harian menjelang Julai, seterusnya meningkat kepada 165,000 imunisasi sehari menjelang Ogos.
“Program Imunisasi Kebangsaan (PICK) Fasa 4 atau Program Imunisasi Industri Covid-19 Kerjasama Awam Swasta (PIKAS) bawah kelolaan Kementerian Perdagangan Antarabangsa dan Industri, kerjasama ini merupakan suatu bukti tuntas kesepaduan usaha antara Kerajaan Persekutuan dan Kerajaan Negeri,”katanya.
Terdahulu, Khairy dan Amirudin mengadakan mesyuarat CITF peringkat negeri Selangor di Bangunan Annex, Dewan Negeri Selangor, tengah hari tadi.

Jelas kedua pihak lagi, usaha-usaha tersebut diharap akan mempercepatkan usaha mencapai imuniti kelompok dan
mengeluarkan rakyat negara ini daripada gelombang wabak Covid-19.
Dalam perkembangan bersama, CITF Persekutuan dan CITF negeri turut bersetuju untuk terus menumpukan usaha vaksinasi warga emas, Orang Kelainan Upaya (OKU) dan golongan komorbid tanpa mengetepikan kepentingan warga lain.
“Pelaksanaan PICK Negeri Selangor Fasa 2 untuk warga emas telah pun mencapai 88 peratus daripada keseluruhan warga emas yang berdaftar.
“Memandangkan masih ada warga emas yang belum berdaftar, usaha-usaha jangkau luar (outreach) oleh Kerajaan Persekutuan dan Kerajaan Negeri Selangor sedang giat dilaksanakan,” jelasnya. – K! ONLINE.


Netizen tidak senang Suhakam cari penyelidik jantina ketiga
Oleh SITI AMINAH MOHD YUSOF

15 Jun 2021, 9:04 pm
PETALING JAYA – Tindakan Suruhanjaya Hak Asasi Malaysia (Suhakam) mengiklankan pencarian penyelidik berhubung penyelidikan mengenai pengiktirafan jantina ketiga di negara ini dikecam ramai netizen.
Iklan tersebut menyatakan penugasan kajian berjudul “Feasibility of Having Legislation on the Recognition of a Third Gender in Malaysia” itu dijangka mengambil tempoh lima bulan daripada tarikh surat lantikan.
Sejak disiarkan di laman Facebook rasmi Suhakam semalam, hantaran iklan tersebut menerima lebih 300 komen dan dikongsi 257 kali.
“Dapat kita lihat bagaimana negara yang mengiktiraf gender ketiga menimbulkan masalah kepada gender asal terutama wanita misalnya sukan apabila mereka bertanding bagi kategori wanita,” komen pemilik akaun bernama Fikri Kasmani
“Punyalah bersungguh-sungguh hendak melawan hukum Tuhan. Sudah jelas dan nyata tetapi masih lagi tidak mahu terima,” komen pengguna bernama Mohd Shukri My.
“Nanti gender ketiga hendak masuk tandas mana? Usahlah terlalu ikut acuan negara Barat,” soal seorang lagi pengguna.

“Usah melampaui batas norma negara bangsa kita. Janganlah membuka ruang ke jalan yang sesat,” ulas seorang pengguna laman Facebook.
“Suhakam seumpama api dalam sekam. Sudah sampai masanya kerajaan meneliti semula kewujudan pertubuhan ini,” kata seorang lagi netizen.
Menurut iklan jawatan kosong tersebut, tarikh tutup permohonan ialah pada pukul 4 petang 30 Jun 2021 dan calon yang terpilih boleh memulakan tugas serta-merta. – K! ONLINE


Gangguan bekalan sayur mungkin disebabkan PKPD Cameron Highlands
Oleh MOHD. HUSNI MOHD. NOOR

15 Jun 2021, 8:45 pm
PUTRAJAYA – Kementerian Perdagangan Dalam Negeri dan Hal Ehwal Pengguna (KPDNHEP) menjelaskan kemungkinan berlaku gangguan bekalan sayur-sayuran susulan Perintah Kawalan Pergerakan Diperketatkan (PKPD) di Cameron Highlands, Pahang bermula 12 Jun lalu.
Menterinya, Datuk Seri Alexander Nanta Linggi berkata, KPDNHEP telah mengarahkan semua bahagian supaya mengambil langkah perlu bagi memastikan pelaksanaan PKPD itu hanya memberi impak minimum dan sementara kepada bekalan sayur di pasaran tempatan.
Beliau berkata, kementerian melalui penguat kuasa di seluruh negara khususnya di Pahang dan Perak akan memantau secara berterusan kedudukan bekalan dan harga bagi jenis-jenis sayur tertentu yang biasanya dibekalkan oleh pekebun-pekebun dari Cameron Highlands itu.
“Kami akan mengenakan harga kawalan atau harga maksimum jika didapati harga sesuatu barang itu melonjak ke paras yang tidak munasabah,” katanya menerusi kenyataan akhbar hari ini.
Katanya, analisis data harga oleh Bahagian Harga Barang Negara (BHBN), KPDNHEP pada 13 Jun lalu mendapati, perubahan harga purata harian sayuran seperti tomato, timun, kubis, kacang buncis menunjukkan penurunan berbanding hari sebelumnya.
Alexander berkata, pihaknya akan mengambil tindakan di bawah Akta Kawalan Harga dan Antipencatutan (AKHAP) 2011 jika terdapat mana-mana pihak sengaja mengambil keuntungan secara tidak munasabah ketika ini.

“Saya ingin menasihatkan pengguna supaya tidak panik dan membeli barangan mengikut keperluan sahaja,” katanya.
Sebelum ini, beberapa akhbar tempatan melaporkan harga sayur di pasaran tempatan naik sehingga 40 peratus susulan pelaksanaan PKPD di tanah peranginan tinggi itu.
Kerajaan sebelum ini mengumumkan, kawasan seluas 1,500 ekar di Cameron Highlands diletakkan bawah pelaksanaan PKPD bermula 12 Jun lalu hingga 27 Jun ini selepas 29 kes positif Covid-19 dikesan di kawasan itu dalam tempoh dua minggu. -K! ONLINE


Polis bantu tolak kereta dipandu wanita bersama bayi
Oleh MOHAMAD HAFIZI BIN MOHD SAID

15 Jun 2021, 9:13 pm
PARIT – Slogan Polis Sedia Berkhidmat dibuktikan Ketua Polis Balai Bota, Asisten Superitendan Hasrul Affendi Mohd. Salleh apabila dia dan dua anggota membantu seorang wanita bersama bayinya setelah kereta dipandu rosak.
Kejadian pada pukul 10.30 pagi itu berlaku di simpang empat Bota Kanan di sini semasa Hasrul Affendi bersama anggotanya sedang menjalankan pemantauan Perintah Kawalan Pergerakan (PKP).
Kereta proton wira yang dipandu wanita berusia 30-an bersama anaknya berusia empat bulan itu mengalami masalah bateri dan gagal dihidupkan selepas berhenti di lampu isyarat persimpangan berkenaan.
Menurut Hasrul Affendi, wanita itu memaklumkan dia dalam perjalanan pulang ke rumah di Lekir, Sitiawan selepas membawa bayinya yang menghidap masalah buah pinggang menerima rawatan di Hospital Raja Permaisuri Bainun (HRPB), di Ipoh.
“Wanita itu keluar dari keretanya dalam keadaan cemas dan bayinya berada dalam kereta.
“Dia memberitahu keretanya tidak dapat dihidupkan sebelum kami menolaknya ke kawasan selamat dibantu orang awam dan menghubungi mekanik,” katanya semasa ditemui pemberita.

Katanya lagi, wanita berkenaan turut memaklumkan dia mempunyai dua orang lagi anak yang ditingalkan sementara di rumah.
“Dia meminjam kereta abang iparnya dan terpaksa memandu sendiri kerana tidak mahu terlepas temu janji rawatan anaknya biarpun suaminya tidak dapat menemani kerana turun ke laut,” katanya.
Selepas kereta tersebut di baiki, wanita berkenaan segera pulang bersama bayinya kerana memikirkan dua lagi anaknya dirumah.-K! ONLINE.


Polis tahan suspek kes samun guna pistol tiruan
Oleh ROHANA MOHD. NAWI

15 Jun 2021, 7:29 pm
KOTA BHARU – Polis menahan seorang lelaki selepas dipercayai terlibat dalam satu kejadian samun menggunakan sepucuk pistol tiruan di sebuah kedai serbaneka di Taman Sri Mahang, Kok Lanas di sini semalam.
Suspek yang berusia 28 tahun itu ditahan di sebuah rumah di Kampung Jal, Kok Lanas di sini kira-kira pukul 3.38 petang selepas dipercayai terlibat dalam kes tersebut yang berlaku pada Khamis lalu.
Ketua Jabatan Siasatan Jenayah Kelantan, Asisten Komisioner Wan Khairuddin Wan Idris berkata, dalam serbuan di rumah itu, polis turut merampas sepucuk pistol tiruan dipercayai digunakan suspek dalam kejadian tersebut.
Katanya, berdasarkan siasatan, dua orang lelaki dipercayai telah masuk ke dalam kedai serbaneka sebelum salah seorang daripadanya mengacukan pistol ke arah tengkuk pekerja kedai itu kira-kira pukul 7 pagi pada Khamis lalu.
“Suspek turut melarikan sebuah telefon bimbit milik pekerja kedai berkenaan, wang dalam mesin juruwang dan rokok di dalam stor simpanan kedai serbaneka itu.
“Kedua-dua suspek kemudiannya terus melarikan diri dengan menaiki sebuah motosikal jenis Yamaha Y15ZR,” katanya ketika dihubungi Kosmo! hari ini.

Menurut Wan Khairuddin, pemeriksaan mendapati, suspek mempunyai 13 rekod jenayah lampau berkait kes jenayah dan dadah.
Katanya, polis sedang mengesan seorang lagi rakan suspek yang dipercayai sudah menghilangkan diri selepas kejadian.
Tambahnya, kes disiasat mengikut Seksyen 395/397 Kanun Keseksaan kerana melakukan samun berkumpulan.-K! ONLINE.


Polis nafi kilang beroperasi tanpa kebenaran MITI
Oleh ASLIZA MUSA

15 Jun 2021, 7:35 pm
IPOH – Polis menafikan sebuah kilang menghasilkan komponen semikonduktor di Meru dekat sini beroperasi tanpa surat kebenaran Kementerian Perdagangan Antarabangsa dan Industri (MITI).
Ketua Polis Daerah, Asisten Komisioner Yahaya Hassan berkata, pemeriksaan pihaknya mendapati premis berkenaan mematuhi prosedur operasi standard (SOP) bagi sektor pengilangan dan pembuatan.
Katanya, operasi bersepadu di premis berkenaan dijalankan bersama MITI Perak dan Pejabat Kesihatan Daerah (PKD) Kinta.
“Kita maklum mengenai rakaman video dan kenyataan yang dimuat naik di media sosial mengenai operasi kilang itu yang kononnya melanggar SOP Perintah Kawalan Pergerakan (PKP) 3.0.
“Bagi mengesahkan maklumat itu, kita telah menjalankan pemeriksaan dan mendapati premis berkenaan beroperasi dengan kelulusan MITI serta patuh SOP bagi sektor pengilangan dan pembuatan,” katanya dalam kenyataannya di sini hari ini.
Tangkap layar dakwaan di media sosial mengenai sebuah kilang di Meru yang beroperasi tanpa kebenaran MITI dan ingkar SOP.
Menurut beliau, polis akan membuat pemantauan berterusan terhadap kilang-kilang yang dibenarkan beroperasi sepanjang tempoh penguatkuasaan PKP.

“Orang ramai dinasihatkan agar tidak mengeluarkan komen tidak benar mahupun tohmahan tidak berasas melalui media sosial yang akan mencetuskan kegusaran masyarakat,” katanya.
Sejak beberapa hari lalu tular di media sosial mengenai pertikaian beberapa pihak yang mendakwa kilang berkenaan masih kebal beroperasi meskipun merekodkan kes positif Covid-19.
Kilang tersebut juga dikatakan tidak sepatutnya beroperasi kerana berada dalam kumpulan perkhidmatan bukan keperluan utama.-K! ONLINE.


Jemaah kumpulan 2020 jadi keutamaan musim haji 2022
Oleh MOHD RIDZAUDDIN ROSLAN

15 Jun 2021, 9:32 pm
PETALING JAYA- Jemaah haji Malaysia yang sebelum ini dijadualkan menunaikan rukun Islam kelima itu di Tanah Suci Mekah pada tahun 2020 akan diberikan keutamaan sebagai senarai utama yang akan mengerjakan ibadah itu pada tahun depan.
Pengarah Eksekutif Haji Tabung Haji (TH), Datuk Seri Syed Saleh Syed Abdul Rahman berkata, kumpulan jemaah 2020 itu akan mendahului senarai menunaikan haji pada musim akan datang mengikut sistem penggiliran ditetapkan.
“Cara pemilihan jemaah haji pada tahun depan kita akan ikut sistem penggiliran dan untuk memahami sistem itu kita perlu memahami sistem pendaftaran haji.
“Untuk itu, apabila seorang pendeposit yang sudah cukup wang RM1,300, dia akan didaftarkan haji seterusnya perlu menunggu giliran ke Tanah Suci,” katanya dalam satu temubual di sebuah stesen televisyen di sini tadi.
Katanya, individu yang mendaftar haji lebih awal akan mendapat giliran terlebih dahulu dan sebaliknya.
“Jadi, kita akan ada tiga kumpulan yang tertunggak iaitu tahun 2020, 2021 dan 2022 yang akan menjadi antara jemputan haji pada tahun hadapan.

“Justeru, kita akan beri keutamaan kepada kumpulan 2020 dahulu seterusnya kumpulan 2021 dan jika ada kekosongan kuota pada tahun depan, barulah dimasukkan kumpulan 2022,” jelasnya.
Bagaimanapun, katanya, bilangan jemaah haji pada tahun depan akan mengikut kuota diberikan kerajaan Arab Saudi kepada Malaysia.
“Semuanya tertakluk kepada kuota,jika jumlah asal, jemaah kita akan jadi 31,600 orang, namun jika masih terhad, kita akan tengok berapa kekosongan dapat diisi,” katanya. -K! ONLINE


Lelaki diselamatkan cuba terjun tingkat 11
Oleh MUHD AFIQ AL-HAFIZ MAT YUSOF

15 Jun 2021, 5:52 pm
PETALING JAYA – Seorang lelaki yang cuba membunuh diri berjaya diselamatkan orang awam di Tingkat 11, Blok B, Projek Perumahan Rakyat (PPR) Beringin, Jinjang Utara di sini hari ini.
Difahamkan, lelaki warga tempatan berusia 25 tahun bertindak demikian kerana tekanan emosi akibat ketiadaan pekerjaan dan kesusahan hidup.
Ketua Polis Daerah Sentul, Asisten Komisioner Beh Eng Lai berkata, pihaknya menerima laporan pada pukul 11 pagi sebelum bergegas ke lokasi kejadian.
“Sebaik tiba, mangsa diselamatkan oleh orang awam sebelum dibawa ke Balai Polis Jinjang di sini untuk tindakan lanjut.
“Siasatan mendapati mangsa yang berasal dari Ipoh bertindak sedemikian kerana tekanan emosi,” katanya dalam kenyataan di sini hari ini.
Menurut beliau, hasil soal siasat mendapati mangsa menumpang di rumah rakannya di PPR tersebut.

Siasatan dijalankan di bawah Seksyen 309 Kanun Keseksaan kerana cuba membunuh diri.
Orang ramai yang mempunyai sebarang maklumat berhubung kejadian diminta menghubungi bilik gerakan Ibu Pejabat Polis Daerah Sentul di talian 03-40482206.
Terdahulu, tular beberapa rakaman video di media sosial yang memaparkan seorang lelaki cuba membunuh diri dengan keluar dari tingkap, namun dihalang orang awam. – K! ONLINE


Nafi Papagomo, Wan Muhammad Azri diminta perjelas gelaran di mahkamah
Oleh NORLIZAH ABAS

15 Jun 2021, 6:11 pm
KUALA LUMPUR – Exco Pergerakan Pemuda UMNO, Wan Muhammad Azri Wan Deris perlu memberi penjelasan di Mahkamah Tinggi di sini
berhubung gelaran Papagomo yang merujuk kepada dirinya dalam kes saman fitnah berhubung dakwaan penyeludupan wang tunai RM2 juta ke Singapura.
Wan Muhammad Azri diperintah menjawab secara afidavit lapan soalan yang dikemukakan kepadanya dalam tempoh 14 hari selepas berakhirnya Perintah Kawalan Pergerakan 3.0 (PKP 3.0).
Saman fitnah itu dikemukakan oleh bekas Ketua Menteri Pulau Pinang, Lim Guan Eng dan anak lelakinya Clint Lim Way Chau selepas mereka
dikaitkan dengan dakwaan penyeludupan wang ke negara jiran.
Wan Muhammad Azri menerusi penyataan pembelaannya yang difailkan pada 23 November tahun lalu menafikan beliau dikenali sebagai
Papagomo dan juga pemilik akaun Facebook atas nama Papa Azri.
Ekoran itu, Pemimpin DAP tersebut dan anak lelakinya memfailkan permohonan interogatori pada 20 Mei lalu bagi mendapatkan perintah
mahkamah agar Wan Muhammad Azri selaku defendan tunggal dalam kes saman itu menjawab lapan soalan yang dikemukakan melalui afidavit.
Kedua-duanya selaku plaintif antara lain turut memohon Wan Muhammad Azri (defendan) memberi penjelasan berhubung akaun Facebook
atas nama Papa Azri dan identiti individu bernama Datuk Seri Goh yang dinyatakan di dalam Facebook berkenaan.

Antara soalan yang turut dikemukakan ialah mengenai identiti `sumber yang boleh dipercayai’ yang dirujuk oleh defendan dalam hantaran
tersebut serta kaitannya dengan Datuk Seri Goh.
Perkara itu dimaklumkan oleh peguam Simon Murali yang mewakili kedua-dua plaintif selepas pengurusan kes di hadapan Timbalan Pendaftar Mahkamah Tinggi, Haslinda A. Raof yang dikendalikan secara dalam talian hari ini.
Pengurusan kes selanjutnya ditetapkan pada 13 Julai ini.
Menerusi penyataan tuntutan yang difailkan pada 15 Oktober tahun lalu, Guan Eng dan anaknya mendakwa defendan telah menerbitkan dan
menyiarkan penyataan fitnah membabitkan mereka menerusi Facebook atas nama Papa Azri yang dibuat pada 14 Mac tahun lalu.
Kedua-dua plaintif mendakwa kata-kata fitnah itu antara lain membawa maksud bahawa pihak berkuasa Singapura telah menahan Way Chau atas kesalahan membawa masuk wang tunai RM2 juta ke negara itu tanpa membuat sebarang pengisytiharan selain mendakwa menipu seorang ahli perniagaan dikenali sebagai Datuk Seri Goh.
Dakwa mereka, kata-kata fitnah itu adalah tidak benar dan mencemarkan nama baik mereka selain mendakwa defendan gagal mengambil sebarang langkah untuk memastikan kebenaran kandungan penyataan fitnah sebelum menerbitkannya.
Dalam saman fitnah ini, Guan Eng dan anaknya menuntut ganti rugi am, teruk dan teladan; faedah atas ganti rugi yang ditetapkan; kos serta perintah lain yang dianggap adil, wajar dan berpatutan oleh mahkamah.
Sementara itu, Wan Muhammad Azri menerusi pernyataan pembelaannya menyatakan, plaintif-plaintif bertanggungjawab membuktikan bahawa dia pemilik akaun Facebook atas nama Papa Azri.
Menurut defendan, pernyataan yang didakwa fitnah itu adalah luas kerana tiada sebarang audio atau video yang dimuat naik yang menunjukkan ia merujuk kepada plaintif dan anaknya.- K! ONLINE.


10 kawasan kena PKPD, 1 dilanjutkan
Oleh NUR HUDA MUSA

15 Jun 2021, 6:38 pm
PETALING JAYA – Sebanyak sepuluh kawasan bakal dikenakan Perintah Kawalan Pergerakan Diperketatkan (PKPD) bermula Khamis ini sehingga 30 Jun hadapan.
Menteri Kanan (Keselamatan), Datuk Seri Ismail Sabri Yaakob berkata, kawasan berkenaan ialah dua perkampungan di Bahagian Kuching, Sarawak iaitu Kampung Goebilt dan Kampung Muara Tebas, dua lokaliti di Kalabakan, Sabah iaitu Kampung Rancangan dan Kampung Kijang Merotai.
Kawasan lain yang dikenakan PKPD adalah dua lokaliti di Tawau, Sabah iaitu Kampung Tanjung Batu Tengah dan Taman Semarak Megah; Kampung Rampayan dan Kampung Kionsom Kecil di Kota Kinabali, dan Kampung Taun Gusi Peninting, Kota Belud, Sabah.
“Keputusan itu dibuat bagi menyekat pergerakan dan penularan jangkitan Covid-19 dari kawasan berisiko keluar dari lokaliti tersebut.
“Selain itu, Kementerian Kesihatan (KKM) juga mendapati kes telah mula menular dengan kadar kebolehjangkitan yang tinggi di lokaliti tersebut,” katanya dalam satu kenyataan di sini hari ini.
Tambah kenyataan itu, kerajaan turut bersetuju melaksanakan PKPD di Projek Perumahan Rakyat (PPR) Taman Ehsan, Kudat, Sabah bermula Khamis ini manakala PKPD di Kampung Simpangan, Tuaran Subah yang sepatutnya tamat esok juga dilanjutkan sehingga 30 Jun depan. – K! ONLINE


Nak pinjam RM100,000, peniaga rugi RM 116,945.21
Oleh NOR AINNA HAMZAH

15 Jun 2021, 7:19 pm
SEREMBAN – Hasrat seorang peniaga kedai membaiki basikal untuk membuat pinjaman peribadi sebanyak RM100,000 lebur apabila usahanya menekan pautan pinjaman di laman media sosial Facebook pada 7 dan 8 Jun lalu menyebabkan dia mengalami kerugian berjumlah RM 116,945.21.
Ketua Jabatan Siasatan Jenayah Komersial (JSJK) Negeri Sembilan, Superintendan Aibee Ab. Ghani berkata, pada 7 Jun lalu, kira-kira pukul 2 petang, ketika mangsa berada di rumah, mangsa telah melayari laman Facebook Hong Leong Bank Financing dan tertarik dengan pinjaman kadar rendah 1.38 peratus yang ditawarkan.
Menurutnya, mangsa iaitu seorang wanita berusia lingkungan 40-an telah menekan pautan yang tertera di laman berkenaan dan berhubung melalui whatApp dengan Jackie Ang di nombor telefon 011-11545107 serta telah diminta untuk menghantar butir-butir peribadi.
“Mangsa telah diminta untuk mengisi borang pemohonan secara atas talian dan diminta untuk menunggu selama tiga hari untuk kelulusan loan bank. 10 Jun lalu, mangsa telah mendapat emel yang menyatakan pinjaman mangsa berjumlah RM100,000.00 telah lulus.
“Mangsa diminta untuk membeli insuran bagi pinjaman peribadi tersebut sebanyak RM 1090.20 di akaun BSN dengan nombor akaun 0510441000197640 di bawah penama Muhamad Zaki Roslan bagi tempoh pinjaman ansuran selama lima tahun dan selepas itu pinjaman berkenaan akan diproses,” katanya dalam satu kenyataan, di sini, tadi.
Aibee berkata, semasa proses kelulusan tersebut, mangsa diperdaya untuk menjelaskan beberapa bayaran berikutan terdapat masalah ke dalam tiga akaun dan telah melakukan beberapa transaksi sehingga semalam dengan jumlah kerugian bagi penipuan pinjaman tak wujud yang dipohonnya pada 7 Jun lalu itu sebanyak RM 42,425.21.

Menurutnya, bagi permohonan kali kedua yang dibuat mangsa pada 8 Jun lalu, mangsa tertarik pada tawaran di laman Facebook yang sama dan telah berhubung melalui WhatApp dengan Sharon Ang di talian 011-11558126.
“Mangsa diperdaya dengan cara yang sama dan melakukan beberapa transaksi ke lebih empat akaun. Pada permohonan kali ini, mangsa telah mengalami kerugian sebanyak RM 74,520
“Sehingga sekarang mangsa masih diminta untuk membuat bayaran bagi pelbagai proses kelulusan pinjaman dan mangsa akhirnya menyedari dirinya tertipu lalu membuat laporkan polis di Balai Polis Mantin, hari ini.
Menurutnya, kes berkenaan disiasat di bawah Seksyen 420 Kanun Keseksaan dan menasihatkan orang ramai supaya tidak mudah tertipu atau menekan pautan yang diragui terutamanya membabitkan pinjaman peribadi bagi mengelak menjadi mangsa penipuan.-K! ONLINE


101 kes kematian dicatatkan
Oleh SITI A'ISYAH SUKAIMI

15 Jun 2021, 6:55 pm
PUTRAJAYA – Kes kematian Covid-19 kembali merekodkan tiga digit dengan 101 kes, menjadikan jumlah kes kematian terkini sebanyak 4,069 kes.
Menurut ciapan Twitter Kementerian Kesihatan, angka kes harian pula melaporkan sebanyak 5,419 kes dengan enam daripadanya kes import, manakala sebanyak 667,876 kes positif Covid-19 dicatatkan.
“Dalam masa sama, sebanyak 70,112 kes aktif dengan kebolehjangkitan Covid-19 termasuk 922 kes sedang dirawat di Unit Rawatan Rapi dan 450 kes memerlukan bantuan pernafasan.
“Terdapat 6,831 kes sembuh hari ini dengan jumlah kumulatif kes sembuh sepenuhnya daripada Covid-19 sebanyak 593,695 kes,” katanya di sini hari ini. -K! ONLINE


Lelaki ajak anak saudara 17 tahun menyamun diberkas
Oleh DIYANATUL ATIQAH ZAKARYA

15 Jun 2021, 7:11 pm
JASIN – Seorang lelaki dan anak saudaranya berusia 17 tahun diberkas selepas dipercayai terlibat dalam kejadian samun ke atas seorang peniaga pasar mini dalam dua serbuan berasingan di sini, Sabtu lalu.
Suspek berusia 30 tahun dan remaja lelaki terbabit ditahan di kediaman masing-masing di Jalan Segenting serta Kampung Bukit Larang antara pukul 1.30 pagi sehingga 5.30 petang.
Ketua Polis Daerah Jasin, Deputi Superintendan Mispani Hamdan berkata, kedua-dua suspek diberkas selepas polis menerima satu laporan berhubung kejadian samun menggunakan senjata pisau pemotong daging di Taman Jasin Bestari, Bemban, 11 Jun lalu.
Katanya, dalam kejadian tersebut, pengadu, seorang peniaga wanita sebuah pasar mini berusia 55 tahun turut mengalami kecederaan di tangan kiri akibat bergelut dengan suspek yang melarikan telefon bimbitnya.
“Hasil risikan, sepasukan pegawai dan anggota dari Bahagian Siasatan Jenayah Ibu Pejabat Polis Daerah (IPD) Jasin berjaya memberkas suspek pertama berusia 30 tahun dan anak saudaranya berusia 17 tahun.
“Kejadian ini telah didalangi oleh suspek pertama yang menunggang motosikal dan membawa remaja terbabit untuk melakukan samun dengan menyasarkan kedai runcit,” katanya pada sidang akhbar di IPD Jasin, di sini hari ini.

Jelasnya, hasil semakan lanjut, suspek pertama didapati mempunyai rekod jenayah lampau membabitkan kesalahan samun dan dadah dalam kejadian di Kuala Lumpur.
“Sebelum ini dia bekerja di sebuah restoran di Kuala Lumpur dan mempunyai tiga rekod samun membabitkan kedai serbaneka 24 jam di Kuala Lumpur serta kesalahan dadah.
“Suspek kemudian pulang ke kampung dan melakukan jenayah sama, namun kali ini dia turut mengajak anak saudaranya itu,” katanya.
Tambahnya, hasil samun itu akan dijual suspek bagi mendapatkan wang untuk membeli dadah.
Mispani berkata, saringan ujian saringan air kencing mendapati kedua-dua suspek positif dadah jenis methamphetamine.
Katanya, suspek kini direman bagi membantu siasatan mengikut Seksyen 394 Kanun Keseksaan kerana melakukan samun sehingga menyebabkan kecederaan dan Seksyen 15 (1)(a) Akta Dadah Berbahaya 1952.- K!ONLINE


Seludup 2.72 tan daum ketum dalam kotak mi segera
Oleh ROSALWANI CHE SOH

15 Jun 2021, 6:00 pm
JELI – Taktik seorang pemandu lori yang cuba menyeludup sebanyak 2.72 tan daun ketum di dalam kotak mi segera di ruangan belakang kenderaan dipandunya tidak berhasil apabila dia ditahan ketika melalui sekatan jalan raya (SJR) Batu 6, Batu Melintang di sini semalam.
Lelaki berusia 39 tahun itu ditahan pada pukul 2.05 petang malah dia turut didapati tidak mempunyai dokumen perjalanan daripada Kementerian Perdagangan Antarabangsa dan Industri (MITI) dan surat kebenaran rentas negeri daripada Polis Diraja Malaysia (PDRM).
Ketua Polis Daerah Jeli, Deputi Superintendan Ahmad Arifin berkata, sewaktu suspek tiba di SJR itu, polis mendapati lori yang dipandunya penuh dengan muatan kotak-kotak mi segera.
Katanya, pemeriksaan mendapati, kotak-kotak itu sangat ringan seperti tidak mengandungi bungkusan mi segera.
“Curiga dengan muatan itu, polis telah melakukan pemeriksaan lanjut sebelum menjumpai daun-daun ketum diikat dibungkus dengan plastik yang diletakkan di dalam kotak mi segera.
“Siasatan mendapati, berat keseluruhan daun ketum itu dianggarkan mencecah 2.72 tan dengan nilai pasaran RM 27,200. Berdasarkan keterangan suspek, daun-daun itu dibawa dari negeri Kedah untuk dijual di pasaran di sekitar Kelantan,” katanya.

Beliau berkata demikian pada sidang akhar di Dewan Terbuka, Ibu Pejabat Polis Daerah Jeli di sini hari ini.
Menurut Ahmad, suspek kini ditahan reman selama empat hari bermula hari ini sehingga Jumaat dan kes disiasat mengikut Seksyen 30 (3) Akta Racun 1952.
Dalam satu lagi kejadian di SJR sama kira-kira pukul 1 petang, Ahmad berkata, polis menahan sebuah lori muatan ais yang membawa muatan 41 bungkusan berisi daun ketum seberat 410 kilogram daun ketum bernilai RM4,100.
Katanya, polis turut menahan pemandu dan kelindan lori terbabit yang masing-masing berusia 35 dan 29 tahun.
“Hasil ujian saringan mendapati kedua-dua mereka positif dadah jenis methamphetamine.
“Pemandu berusia 35 tahun mempunyai satu rekod lampau bersabit dadah manakala kelindannya pula empat rekod lampau bersabit dadah,” katanya. – K! ONLINE


KPDNHEP keluar 19 kompaun langgar SOP PKP Penuh
Oleh MOHD AZLI ADLAN

15 Jun 2021, 6:51 pm
KUALA TERENGGANU – Sebanyak 19 kompaun atas kesalahan melanggar prosedur operasi standard (SOP) telah dikeluarkan Kementerian Perdagangan Dalam Negeri dan Hal Ehwal Pengguna (KDNHEP) di Terengganu sepanjang tempoh fasa pertama Perintah Kawalan Pergerakan (PKP) Penuh berakhir semalam.
Pengarah KPDNHEP Terengganu, Saharuddin Mohd. Kia berkata, kesemua kompaun tersebut bernilai keseluruhan RM173,500.
“Kompaun tersebut dikeluarkan mengikut Akta Pencegahan dan Pengawalan Penyakit Berjangkit 1988.
“Kesalahan yang dikesan ialah penganjuran aktiviti melibatkan kehadiran ramai orang sehingga menyukarkan penjarakan fizikal sebanyak 11 kes, gagal mengamalkan penjarakan fizikal (enam kes) dan gagal menyediakan peralatan saringan suhu badan serta merekod butiran diri (dua kes),” katanya dalam satu kenyataan di sini hari ini.
Saharuddin berkata, pasukan penguat kuasa KPDNHEP juga telah melakukan pemeriksaan di 644 premis perniagaan di seluruh Terengganu pada tempoh sama.
Menurut beliau, operasi pemeriksaan pematuhan SOP itu dilakukan secara bersepadu melibatkan Polis Diraja Malaysia, Kementerian Kesihatan dan pihak berkuasa tempatan.

“Pengurusan premis perniagaan perlu sentiasa memastikan bukan sahaja peralatan mendaftar masuk dan pemeriksaan suhu badan disediakan malah melakukan penilaian risiko terhadap pelanggan.
“Hanya pelanggan yang mempunyai risiko rendah dibenarkan memasuki premis perniagaan,” katanya.
Dalam perkembangan lain, Saharuddin berkata, pemantauan KPDNHEP di seluruh negeri ini mendapati bekalan barang keperluan terutama minyak masak bersubsidi mencukupi. – K! ONLINE


Doktor pelatih didakwa lakukan seks di hospital
Oleh NORLIZAH ABAS

15 Jun 2021, 6:44 pm
KUALA LUMPUR – Seorang doktor pelatih lelaki mengaku tidak bersalah di Mahkamah Sesyen Selayang di sini hari ini atas pertuduhan melakukan seks tanpa kerelaan seorang pesakit di wad sebuah hospital di sini pada tahun lalu.
Tertuduh yang berusia 29 tahun didakwa melakukan perbuatan itu terhadap mangsa berusia 25 tahun di wad hospital itu pukul 4.30 pagi, 5 September 2020.
Pertuduhan dikemukakan mengikut Seksyen 377CA Kanun Keseksaan yang membawa hukuman penjara sehingga 30 tahun dan denda.
Lelaki itu turut didakwa di Mahkamah Majistret atas pertuduhan menggunakan kekerasan jenayah dengan niat untuk mencabul mangsa sama.
Bagi kesalahan itu, tertuduh didakwa mengikut Seksyen 354 Kanun Keseksaan yang membawa hukuman penjara maksimum 10 tahun atau denda atau sebatan atau mana-mana dua daripada seksaan itu.
Terdahulu, Timbalan Pendakwa Raya, Nurul ‘Ain Shafie dan Khairunnisak Hasni masing-masing menawarkan jaminan RM10,000 bagi pertuduhan di Mahkamah Sesyen dan RM5,000 dengan seorang penjamin bagi kes di Mahkamah Majistret.

Peguam Yuvaraj Sugapathy memohon jaminan rendah ke atas anak guamnya yang merupakan seorang penjawat awam dan masih dalam tempoh latihan praktikal di hospital (housemanship).
Hakim Mahkamah Sesyen Nor Rajiah Mat Zin membenarkan tertuduh diikat jamin RM8,000 dengan seorang penjamin.
Jaminan RM3,000 dengan seorang penjamin pula ditetapkan oleh Majistret Nur Hafizah Rajuni.
Kedua-dua mahkamah menetapkan syarat tambahan agar tertuduh melapor diri di balai polis terdekat pada setiap awal bulan selain dilarang mengganggu mangsa dan saksi pendakwaan.
Tarikh sebutan kes ditetapkan pada 15 Julai ini. – K! ONLINE


12.62 peratus penduduk Negeri Sembilan divaksin
Oleh NOR AINNA HAMZAH

15 Jun 2021, 7:04 pm
SEREMBAN – Sehingga 13 Jun, sebanyak 107,180 individu telah menerima dos pertama suntikan vaksin Covid-19, manakala, sebanyak 64,070 individu telah selesai menerima dua dos di negeri ini menerusi Program Imunisasi Covid-19 Kebangsaan (PICK).
Pengerusi Jawatankuasa Bertindak Kesihatan, Alam Sekitar, Koperasi dan Kepenggunaan Negeri, S. Veerapan berkata, peratusan pemberian vaksin di negeri ini sehingga tempoh berkenaan adalah sekitar 12.62 peratus.
Menurutnya, dari jumlah berkenaan, seramai 32 orang asli telah pun menerima vaksin dan jumlah berkenaan bakal dipertingkatkan lagi melalui perkhidmatan outreach vaksinasi oleh Mobile Team.
“Bilangan orang asli yang layak menerima suntikan vaksin adalah 8,167 dan daripada jumlah tersebut, 857 orang telah bersetuju untuk menerima suntikan dan aktiviti promosi sedang giat dijalankan oleh pihak Jabatan Kemajuan Orang Asli (Jakoa), Kementerian Kesihatan (KKM) dan masyarakat setempat bagi meningkatkan bilangan mereka yang bersetuju.
“Malah, kita kini sedang mempertingkatkan untuk memastikan 80 peratus penduduk di negeri ini diberi vaksin bagi mencapai imuniti kelompok (Herd Immunity) bagi melindungi semua dari jangkitan Covid-19,” katanya dalam satu kenyataan, di sini, tadi.
Sementara itu, Veerapan berkata, negeri ini merupakan antara negeri tertinggi dikesan kes Covid-19 dan sehingga semalam, terdapat 33 kluster aktif dengan jumlah kes membabitkan kesemua kluster berkenaan adalah seramai 5,345 kes.

Menurutnya, kluster yang mempunyai jumlah kes yang tertinggi adalah Kluster Industri Senawang iaitu sebanyak 716 kes.
“Kluster-kluster lain adalah melibatkan industri (kilang) dan kluster komuniti. Selebihnya adalah kes hasil dari saringan kontak rapat dan saringan seperti saringan bergejala, saringan pekerjaan, saringan pra rawatan dan lain-lain. – K! ONLINE.


Sedih, trauma kehilangan anak akibat Covid-19
Oleh NUR ANATI JUHARI

15 Jun 2021, 5:42 pm
JITRA – Sepasang suami isteri warga emas sedih apabila terpaksa menerima hakikat kehilangan anak sulung akibat Covid-19 bagi Kluster Dah Mahsuri pada awal bulan ini.
Pasangan itu, Mad Idrus Che Saad, 65, dan isterinya, Jamilah Ahmad, 61, bagaimanapun reda dengan pemergian Amir Sharifuddin, 36, pada 4 Jun lalu.
Amir Sharifudin merupakan antara 15 penduduk termasuk jemaah masjid di Taman Mahsuri di sini yang maut akibat dijangkiti wabak tersebut.
Menurut Mad Idrus, dia langsung tidak menyangka akan kehilangan Amir kerana usianya yang masih muda selain tidak mempunyai penyakit.
“Saya dan isteri terlebih dahulu disahkan positif Covid-19 pada 18 dan 21 Mei lalu yang mana kami dikuarantin di Hospital Kulim.
“Isteri hanya dua hari di sana dan dibenarkan pulang tetapi selepas beberapa hari pulang ke rumah, Amir pula mula bergejala,” katanya ketika ditemui di rumahnya di sini hari ini.

Sementara itu, kata Jamilah, arwah kelihatan tidak sihat pada 28 Mei lalu apabila batuk dan muntah teruk sebelum terus dimasukkan ke hospital dan disahkan positif Covid-19.
Tambahnya, Allahyarham Amir merupakan seorang anak yang taat kepada ibu bapa dan kejadian menyebabkan mereka berasa agak trauma untuk bergaul dan keluar rumah tanpa urusan penting. – K! ONLINE


PKP berjaya membuahkan hasil – PM
Oleh SITI AMINAH MOHD YUSOF

15 Jun 2021, 5:37 pm
PETALING JAYA – Keputusan melaksanakan Perintah Kawalan Pergerakan (PKP) secara menyeluruh berjaya mengelakkan berlakunya peningkatan kes-kes baharu secara mendadak.
Perdana Menteri, Tan Sri Muhyiddin Yassin berkata, pelaksanaan PKP Fasa Pertama menyaksikan graf jangkitan kes Covid-19 mula menunjukkan trend melandai dengan catatan sebanyak 4,949 kes semalam berbanding 9,020 kes pada 29 Mei lalu.
“Sistem kesihatan negara kita juga masih mampu menampung kes-kes (Covid-19) baharu di samping mencatatkan jumlah pesakit sembuh yang tinggi.
“Ini menunjukkan tindakan yang diambil oleh kerajaan telah membuahkan hasil,” katanya pada perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung di beberapa stesen televisyen tempatan sebentar tadi. – K! ONLINE


Lima nelayan tangkap ikan di kawasan larangan ditahan
Oleh NUR AMALINA AZMAN

15 Jun 2021, 4:57 pm
LANGKAWI – Maritim Malaysia (APMM) Negeri Kedah dan Perlis menahan sebuah bot pukat tunda kerana didapati menangkap ikan di luar kawasan dibenarkan berhampiran Pulau Tuba di sini semalam.
Bot nelayan tempatan kelas C dinaiki seorang tekong serta empat awak-awak itu ditahan dalam Op Benteng dan Op Aman pada kedudukan 2.1 batu nautika tenggara Pulau Tuba di sini kira-kira pukul 11.15 malam.
Pengarah Maritim Negeri Kedah dan Perlis, Laksamana Pertama Maritim Mohd. Zawawi Abdullah berkata, bot tersebut dikesan sedang melakukan aktiviti menangkap ikan di luar kawasan dibenarkan dengan menggunakan pukat tunda.
Katanya, pemeriksaan mendapati bot berkenaan dinaiki seorang tekong dan tiga awak-awak warga Thailand dan seorang lagi awak-awak warga tempatan berusia antara 19 hingga 54 tahun.
“Semua nelayan warga asing itu didapati mempunyai dokumen pengenalan diri meragukan manakala nelayan tempatan gagal mengemukakan sebarang dokumen pengenalan diri yang sah,” katanya dalam satu kenyataan di sini hari ini.
Katanya, pemilik bot juga disyaki melanggar syarat sah lesen dan melakukan kesalahan menggaji kru warga asing tanpa permit. – K! ONLINE


Strategi pemulihan rangkumi empat fasa
Oleh SITI AMINAH MOHD YUSOF

15 Jun 2021, 5:21 pm
PETALING JAYA – Strategi Pelan Pemulihan Negara ini merangkumi empat fasa dan akan melibatkan pelan peralihan fasa Perintah Kawalan Pergerakan (PKP) secara berperingkat.
Perdana Menteri, Tan Sri Muhyiddin Yassin berkata, setiap fasa pelan pemulihan ini berpaksikan kepada data yang bersandarkan tiga indikator untuk beralih dari satu fasa ke fasa seterusnya.
“Indikator pertama ialah keadaan penularan Covid-19 dalam komuniti berdasarkan bilangan kes jangkitan harian, indikator kedua ialah keupayaan sistem kesihatan awam berdasarkan kadar penggunaan katil di wad Unit Rawatan Rapi (ICU).
“Manakala indikator ketiganya ialah tahap populasi yang dilindungi berdasarkan peratusan yang telah lengkap menerima dua dos suntikan vaksin,” katanya pada perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung di beberapa stesen televisyen tempatan sebentar tadi.
Kerajaan akan menimbang peralihan daripada fasa pertama kepada fasa kedua PKP setelah purata kes harian Covid-19 menurun di bawah 4,000 kes, sistem kesihatan awam tidak lagi berada pada peringkat kritikal termasuk kadar penggunaan katil di ICU pulih ke paras sederhana dan 10 peratus populasi telah menerima dua dos suntikan vaksin.
Katanya, fasa kedua merupakan kesinambungan daripada fasa pertama dengan aktiviti sosial dan kawalan pergerakan terus dikawal dengan ketat dan pada fasa itu aktiviti ekonomi akan dibuka secara berperingkat dengan membenarkan kapasiti pekerja sehingga 80 peratus di premis. – K! ONLINE


Gangguan liputan komunikasi TM Unifi Mobile, Celcom di Perak
Oleh NUR SHARIEZA ISMAIL

15 Jun 2021, 4:44 pm
CYBERJAYA – Gangguan liputan komunikasi dan internet dijangka berlaku kepada pelanggan TM Unifi Mobile dan Celcom sekitar kawasan Seberang Perak, Perak Tengah, Perak berikutan insiden menara milik TM tumbang, Ahad lalu.
Suruhanjaya Komunikasi dan Multimedia Malaysia (MCMC) dalam satu kenyataan berkata, insiden tersebut dipercayai berlaku akibat kejadian hujan lebat dan angin kencang di lokasi kejadian sekitar pukul 4 petang.
“Menara milik TM berkenaan dikongsi bersama dengan Celcom dan ekoran itu, gangguan liputan dijangka berlaku kepada pelanggan kedua-dua penyedia perkhidmatan telekomunikasi terbabit.
“Bagaimanapun, pihak MCMC telah mengarahkan penyedia perkhidmatan yang berada di menara tersebut untuk melaksanakan kerja-kerja baik pulih dengan segera,” katanya.
Jelas MCMC, sebagai langkah awal, Mobile Base Transceiver Station (MBTS) akan digerakkan ke lokasi kejadian untuk memberikan perkhidmatan dan memulihkan liputan selewat-lewatnya Jumaat ini. -K! ONLINE


Negara hilang RM1 bilion sehari sepanjang PKP
Oleh SITI AMINAH MOHD YUSOF

15 Jun 2021, 5:15 pm
PETALING JAYA – Negara kehilangan RM1 bilion ringgit sehari sepanjang pelaksanaan Perintah Kawalan Pergerakan (PKP) ketika ini.
Perdana Menteri, Tan Sri Muhyiddin Yassin berkata, beliau berharap kerajaan dapat meringankan beban yang ditanggung indivdu yang terkesan selaras pengumuman pakej rangsangan ekonomi dan bantuan kewangan PEMERKASA Plus bernilai RM40 bilion dengan suntikan fiskal sebanyak RM5 bilion ringgit.
“Namun, kita tidak boleh berterusan begini. Demi kesihatan dan kelangsungan hidup kita semua, kita perlu segera keluar daripada krisis ini.
“Pada hari ini, saya ingin mengumumkan Pelan Pemulihan Negara yang merupakan satu strategi peralihan keluar secara berfasa dari kemelut pandemik Covid-19,” katanya.
Beliau berkata demikian pada perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung di beberapa stesen televisyen tempatan sebentar tadi. – K! ONLINE


Pandangan pemimpin dikemuka dalam Perbincangan Majlis Raja-Raja Melayu esok
Oleh NUR HUDA MUSA

15 Jun 2021, 5:10 pm
PETALING JAYA – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dijangka akan mengemukakan pandangan pemimpin-pemimpin parti politik mengenai pelbagai isu semasa Perbincangan Khas Raja-Raja Melayu pada pukul 2.30 petang esok.
Datuk Pengelola Bijaya Diraja Istana Negara, Datuk Ahmad Fadil Shamsuddin berkata, pandangan tersebut disuarakan selepas Seri Paduka Baginda berkenan menerima menghadap seramai 18 pemimpin parti politik secara bersemuka dan maya di Istana Negara bermula 9 Jun hingga hari ini.
“Dalam sesi menghadap para pemimpin parti politik, Seri Paduka Baginda telah berkenan mendengar pandangan-pandangan dari mereka tentang pelbagai isu.
“Perlu diperjelaskan bahawa sesi-sesi menghadap para pemimpin parti politik adalah atas inisiatif serta keprihatinan tinggi Seri Paduka Baginda dan berkaitan usaha-usaha memerangi penularan wabak Covid-19 serta pelaksanaannya semasa tempoh darurat,” katanya dalam satu kenyataan di sini hari ini.
Selain pemimpin parti politik, Seri Paduka Baginda turut berkenan menerima menghadap Pengerusi Jawatankuasa Khas Bebas Darurat 2021, Tun Arifin Zakaria di Istana Negara hari ini.
“Selain daripada itu, beberapa pakar daripada agensi-agensi kerajaan turut dijadualkan memberi sembah taklimat mengenai hal-hal berkaitan kesihatan, keselamatan, politik dan ekonomi negara di Perbincangan Khas Raja-Raja Melayu esok,” tambahnya. – K! ONLINE


Pemandu lori maut disambar petir
Oleh MUHD AFIQ AL-HAFIZ MAT YUSOF

15 Jun 2021, 5:30 pm
PETALING JAYA – Seorang pemandu lori warga tempatan maut selepas dipanah petir di Permata Kuari, Rawang di sini semalam.
Timbalan Ketua Polis Daerah Gombak, Timbalan Ketua Polis Daerah Gombak, Superintendan Zainal Mohamed Mohamed berkata, mangsa merupakan seorang lelaki berusia 27 tahun.
“Siasatan awal mendapati, kejadian berlaku ketika hujan lebat kira-kira pukul 4 petang di kawasan kuari berkenaan.
“Sebaik selesai memarkir lori kira-kira 50 meter dari tempat muatan batu, mangsa telah keluar dari lori tersebut untuk mengikat tali kanvas sebelum dipanah petir,” katanya dalam satu kenyataan di sini hari ini.
Mengulas lanjut, mangsa yang terkena panahan petir itu telah terbaring di sisi lori dan pihak ambulans dari Hospital Selayang telah mengesahkan kematian mangsa.
“Pemeriksaan lanjut pada tubuh badan mangsa tidak menemui sebarang unsur-unsur jenayah.

“Mayat mangsa telah dihantar ke Unit Forensik Hospital Selayang untuk bedah siasat dan kes diklasifikasikan sebagai mati mengejut,” jelasnya. – K! ONLINE


Sambutan Ulang Tahun Hari Keputeraan Sultan Kedah ditangguhkan
Oleh MOHD. RAFIE AZIMI

15 Jun 2021, 5:47 pm
ALOR SETAR – Sambutan Ulang Tahun Hari Keputeraan Sultan Kedah, Sultan Sallehuddin Almarhum Sultan Badlishah Ke-79 pada tahun ini ditangguhkan ke satu tarikh yang akan diumumkan kemudian.
Setiausaha Kerajaan Negeri Kedah, Datuk Ammar Shaikh Mahmood Naim berkata, penundaan tarikh tersebut diperkenankan Sultan Sallehuddin.
“Pendekatan ini diambil berikutan keadaan semasa negara yang masih belum stabil berikutan peningkatan drastik pandemik Covid-19 sejak akhir-akhir ini.
“Langkah berkenaan harus diambil dalam usaha untuk membendung wabak Covid-19 daripada terus menular di negara ini,” katanya dalam satu kenyataan di sini hari ini.
Menurut Ammar, hari pelepasan am atau cuti umum sempena hari keputeraan baginda pada 20 Jun depan bagaimanapun dikekalkan tanpa sebarang perubahan.
“Ucapan sembah tahniah sempena sambutan perayaan ulang tahun hari keputeraan baginda menerusi media cetak dan elektronik juga boleh dilaksanakan,” katanya.

Dalam pada itu, katanya, kerjasama dan sokongan berterusan daripada rakyat amat diperlukan untuk memastikan keberkesanan tindakan yang dilaksanakan oleh kerajaan negeri.
“Semua itu perlu bagi menjamin kelangsungan kesihatan awam dan kesejahteraan rakyat dapat dicapai,” katanya. – K! ONLINE


Parlimen bersidang September atau Oktober
Oleh SITI AMINAH MOHD YUSOF

15 Jun 2021, 5:24 pm
PETALING JAYA – Sidang Parlimen boleh diadakan dalam fasa ketiga pemulihan iaitu sekitar September atau Oktober dengan mengikut prosedur operasi standard (SOP) yang ketat.
Perdana Menteri, Tan Sri Muhyiddin Yassin berkata, perkara itu merupakan pendirian beliau sejak awal bahawa sistem Demokrasi Berparlimen boleh berfungsi semula pada masa yang sesuai iaitu setelah kes-kes Covid-19 terkawal dan negara hampir mencapai imuniti berkelompok.
“Jangan ada pihak-pihak yang sengaja menimbulkan keresahan dan kecelaruan dalam kalangan rakyat sehingga mengganggu tugas utama kerajaan untuk menangani pandemik Covid-19.
“Saya akan terus mendukung prinsip Demokrasi Berparlimen dan Raja Berperlembagaan,” katanya pada perutusan khas Pelan Pemulihan Negara: Peralihan Fasa PKP secara berperingkat yang disiarkan secara langsung di beberapa stesen televisyen tempatan sebentar tadi. – K! ONLINE


Operasi IPT sama dalam tempoh 14 hari
Oleh NUR SHARIEZA ISMAIL

15 Jun 2021, 3:55 pm
PUTRAJAYA – Pengoperasian institusi pendidikan tinggi (IPT) di seluruh negara sepanjang tempoh lanjutan Perintah Kawalan Pergerakan (PKP) yang bermula hari ini sehingga 28 Jun nanti adalah sama seperti yang telah diumumkan sebelum ini.
Kementerian Pengajian Tinggi (KPT) dalam satu kenyataan berkata, pengoperasian itu merangkumi semua aktiviti seperti keberadaan pelajar, aktiviti pengajaran dan pembelajaran serta kehadiran staf akademik dan bukan akademik.
“Lain-lain seperti pelaksanaan aktiviti pelajar, pelaksanaan peperiksaan antarabangsa dan badan profesional serta kemasukan pelajar antarabangsa.
“Pihak IPT boleh merujuk kepada prosedur operasi standard (SOP) Sektor Pengajian Tinggi yang telah diwartakan merangkumi aspek pengoperasian IPT bagi tempoh PKP bertarikh 31 Mei lalu,” katanya di sini hari ini.
Jelasnya lagi, semua warga pendidikan tinggi boleh mendapatkan maklumat lanjut mengenai pengoperasian IPT dalam tempoh PKP melalui bilik gerakan Covid-19 KPT yang dibuka 24 jam di talian 03- 8870 6777/6949/ 6623/ 6628, melayari laman web IPT atau terus menghubungi IPT masing-masing. -K! ONLINE


KPT siasat dakwaan pelajar UM dilarang ambil peperiksaan
Oleh MOHD. HUSNI MOHD. NOOR

15 Jun 2021, 4:14 pm
PUTRAJAYA – Kementerian Pengajian Tinggi (KPT) akan menjalankan siasatan segera berhubung tindakan Universiti Malaya (UM) yang didakwa menghalang pelajar belum menerima vaksin daripada menyertai aktiviti Pengajaran dan Pembelajaran (PdP) dan peperiksaan.
Menterinya, Datuk Seri Dr. Noraini Ahmad berkata, beliau sudah meminta Ketua Pengarah Pendidikan Tinggi, Prof Datuk Dr. Husaini Omar menjalankan siasatan lanjut terhadap isu itu dan mengambil tindakan berkaitan.
Beliau berkata, pihaknya memandang serius tindakan UM itu dan mengingatkan pihak universiti supaya tidak membuat prosedur operasi standard (SOP) dan peraturan berkaitan Covid-19 secara terasing daripada keputusan Majlis Keselamatan Negara (MKN).
“Adalah diingatkan bahawa Program Imunisasi Covid-19 Kebangsaan (PICK) masih sedang berjalan dan belum mencakupi seluruh rakyat Malaysia termasuk pelajar universiti.
“KPT menyokong penuh usaha menggalakkan mahasiswa mendaftar untuk menerima vaksin, namun mengingatkan universiti-universiti bahawa mereka tidak dibenarkan membuat SOP dan peraturan berkaitan Covid-19 secara terasing dari keputusan MKN,” katanya menerusi kenyataan akhbar hari ini.-K! ONLINE


KDN perhalusi untuk ketatkan pendaftaran Rela
Oleh MOHD SYALMIZI HAMID

15 Jun 2021, 3:51 pm
SEBERANG PERAI – Kementerian Dalam Negeri (KDN) akan menunggu laporan penuh daripada Jabatan Sukarelawan Malaysia (Rela) berhubung isu pendaftaran penyertaan orang awam ke dalam pasukan itu secara automatik seperti yang tular di media sosial sejak semalam.
Menterinya, Datuk Seri Hamzah Zainudin berkata, pihaknya maklum mengenai perkara itu dan sedang menunggu laporan daripada Ketua Pengarah Rela berhubung dakwaan berkenaan.
“Malam tadi saya sudah minta, dalam sehari dua ini kita akan dapat laporan itu,” katanya kepada pemberita hari ini.
Beliau berkata demikian selepas mengadakan lawatan di Rumah Pangsa Jalan Terubuk dan Pangsapuri Taman Sutera di Seberang Jaya di sini bagi meninjau penempatan warga asing.
Pada tinjauan yang disertai pasukan Jabatan Imigresen negeri, seramai 163 warga Myanmar yang mempunyai kad Suruhanjaya Tinggi Pertubuhan Bangsa -Bangsa Bersatu mengenai Pelarian (UNHCR) telah diperiksa membabitkan kanak-kanak dan dewasa.
Dalam pada itu, Hamzah berkata, pihaknya akan melihat semula untuk memperketatkan pendaftaran penyertaan orang awam ke dalam pasukan itu.

“Kadang-kala maklum sahajalah banyak bantuan (manfaat) yang kita berikan, jadi ramai ambil kesempatan (untuk menyertai Rela),”
“Semua itu kita akan perhalusi untuk menentukan pada masa akan datang, tidak mudah untuk sesiapa yang nak mendaftar,” katanya lagi.
Terdahulu, tular di media sosial apabila terdapat beberapa dakwaan orang awam yang tidak pernah mendaftar bagi menyertai pasukan itu, namun tersenarai dalam data ahli melalui semakan nombor kad pengenalan di laman web MyRela. – K! ONLINE


MOTAC alu-alukan cadangan Qatar
Oleh SUBKHI SUDARJI

15 Jun 2021, 4:11 pm
PUTRAJAYA – Malaysia sentiasa mengalu- alukan cadangan Qatar yang ingin membuka semula penerbangan terus dari Qatar ke Pulau Langkawi memandangkan pulau tersebut menjadi pintu masuk penerbangan antarabangsa termasuk Qatar Airways.
Menteri Pelancongan, Seni dan Budaya Malaysia (MOTAC), Datuk Seri Nancy Shukri berkata, projek rintis itu nanti diharap dapat memulihkan semula industri pelancongan di daerah itu.
Beliau berkata, perancangan projek perintis tersebut akan dilaksanakan setelah semua penduduk di situ mencapai tahap imuniti kelompok dan sempadan negara dapat dibuka semula.
“MOTAC sedang berusaha ke arah untuk menjadikan destinasi pelancongan Langkawi sebagai destinasi rintis untuk Program Covid-19 Free Destination dengan mensasarkan 80 peratus penduduk pulau tersebut mencapai tahap imuniti kelompok.
“Usaha ini juga sebagai persediaan awal untuk menyemarakkan industri pelancongan yang juga akan dilaksanakan secara berperingkat di lokasi-lokasi yang lain,” jelasnya menerusi kenyataan akhbar di sini hari ini.-K! ONLINE


Suami, isteri ditahan bawa 26 kampit beras seludup
Oleh YATIMIN ABDULLAH

15 Jun 2021, 4:18 pm
PASIR MAS – Sepasang suami isteri yang dipercayai terlibat dengan kegiatan menyeludup 26 kampit beras siam dicekup selepas van yang dinaiki mereka ditahan polis di Jambatan Sultan Ismail Petra, Tendong di sini hari ini.
Dalam operasi yang dijalankan pada pukul 6 pagi, polis turut merampas wang tunai sebanyak RM3,091 yang disyaki hasil jualan beras seludup daripada pasangan suami isteri berusia 42 dan 27 tahun itu.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, sepasukan anggota Balai Polis Meranti telah melakukan rondaan di sekitar Jalan Tendong selepas menerima maklumat mengenai kegiatan penyeludupan di kawasan itu.
Katanya, semasa pemantauan dilakukan, anggota pasukan berkenaan telah melihat dengan sebuah van jenis Nissan Vanette dipandu dalam keadaan mencurigakan.
“Menyedari kehadiran polis, pemandu van itu telah memecut laju kenderaan dipandunya bagi meloloskan diri, namun pergerakan mereka berjaya dipintas oleh anggota polis.
“Pemeriksaan di dalam van itu telah menemui sebanyak 26 kampit beras seludup pelbagai jenama. nilai keseluruhan rampasan termasuk beras, wang tunai dan van dinaiki kedua-dua suspek dianggarkan berjumlah RM15,091.” katanya ketika dihubungi pemberita hari ini.-K! ONLINE


Lelaki curi telefon bimbit, wang RM20 dijel 12 bulan
Oleh NUZULSHAM SHAMSUDDIN

15 Jun 2021, 4:41 pm
KAJANG – Perbuatan seorang pengawal keselamatan yang mencuri sebuah telefon bimbit dan wang tunai RM20 milik pemandu e-hailing membawa padah apabila dia dihukum penjara 12 bulan oleh Mahkamah Majistret di sini hari ini.
Majistret Muhammad Noor Firdaus Rosli menjatuhkan hukuman itu terhadap Shah Azwan Abdullah, 23, selepas tertuduh mengaku bersalah atas pertuduhan yang disabitkan ke atasnya.
Mengikut pertuduhan, tertuduh didakwa mencuri sebuah telefom bimbit jenis Redmi Note 5 Plus dan wang tunai RM20 milik Tyndale Hiew Ten Der, 47.
Kesalahan itu dilakukan dalam kereta di tepi jalan, Jalan Jasmin di sini pukul 11 malam pada 9 Jun lalu yang didakwa mengikut Seksyen 379 Kanun Keseksaan yang memperuntukkan hukuman penjara maksimum tujuh tahun atau denda atau kedua-duanya.
Kosmo! Online 11 Jun lalu melaporkan seorang pemandu e-hailing berdepan detik cemas apabila disamun penumpangnya menggunakan pisau ketika menurunkan mereka di Taman Jasmin.
Ketua Polis Daerah Kajang, Asisten Komisioner Mohd. Zaid Hassan berkata, berdasarkan laporan yang dibuat mangsa pada pukul 12.46 tengah malam, dia disamun ketika mahu mengambil bayaran tambang daripada suspek.

Mangsa yang berusia 47 tahun itu bagaimanapun tidak mengalami sebarang kecederaan.K! ONLINE


Suami tikam isteri angkara cemburu
Oleh MUHD AFIQ AL-HAFIZ MAT YUSOF

15 Jun 2021, 4:07 pm
PETALING JAYA – Seorang wanita warga Indonesia mengalami kecederaan parah selepas ditikam suami sendiri akibat cemburu dalam satu kejadian di Sungai Ramal, Kajang di sini.
Ketua Polis Daerah Kajang, Asisten Komisioner Mohd. Zaid Hassan berkata, pihaknya menerima laporan daripada orang awam pada pukul 6.52 petang pada Ahad lalu.
“Mangsa merupakan seorang wanita warga Indonesia berusia dalam lingkungan 40-an dan telah dimasukkan ke zon kritikal Hospital Kajang untuk menerima rawatan.
“Mangsa mengalami kecederaan parah akibat ditikam dengan senjata tajam dirumahnya. Hasil pemeriksaan awal menemui kesan tikaman pada bahagian dada(4), tangan kiri(2), kaki kanan dan di bawah dagu,” katanya dalam satu kenyataan di sini hari ini.
Mengulas lanjut, polis kini sedang mengesan suspek utama yang juga suami mangsa dikenali dengan nama panggilan Johari atau Jo berusia dalam lingkungan 40-an.
“Siasatan awal mendapati, punca suspek bertindak menikam mangsa disebabkan wanita itu mempunyai hubungan dengan lelaki lain.

“Pihak Polis menyeru mana-mana individu yang mempunyai maklumat untuk menghubungi Ibu Pejabat Polis Daerah Kajang di talian 03-89114222 atau mana-mana balai polis berhampiran,” jelasnya.
Kes disiasat di bawah Seksyen 326 Kanun Keseksaan kerana mendatangkan kecederaan parah. K! ONLINE.


Jakim akan sediakan kertas kerja berkaitan penghinaan agama Islam
Oleh MOHD. HUSNI MOHD. NOOR

15 Jun 2021, 4:34 pm
PUTRAJAYA – Jabatan Kemajuan Islam Malaysia (Jakim) akan menyediakan kertas kerja berkenaan isu penghinaan kepada agama Islam susulan isu demi isu yang tercetus membabitkan agama Islam akhir-akhir ini.
Menteri di Jabatan Perdana Menteri (Hal Ehwal Agama), Datuk Seri Zulkifli Mohamad al-Bakri berkata, beliau sudah mengarahkan Jakim supaya segera menyiapkan kertas kerja itu sebelum dipersembahkan kepada Majlis Raja-Raja.
“Semangat muhibbah yang kita telah bina puluhan tahun ini sudah pasti tidak mudah dirobohkan hanya kerana satu dua isu.
“Namun, isu yang dipandang remeh itulah kadangkala boleh mencetuskan api yang amat marak justeru, hal inilah yang memerlukan kebijaksanaan dalam mempertimbangkan isu dan permasalahan,” katanya menerusi hantaran di Facebook, hari ini.
Sebelum ini, enam lelaki tempatan terdiri daripada lima penghantar makanan dan seorang pelanggan ditahan selepas terlibat dalam satu pergaduhan melibatkan sensitiviti keagamaan di Sungai Way, Petaling Jaya pada Jumaat lalu.
Kejadian dipercayai berlaku selepas seorang pelanggan telah menggunakan nama yang menyentuh sensitiviti umat Islam iaitu Ardilas anak Allah Taala Tuhan Allah Taala ketika membuat pesanan kepada penghantar makanan yang beragama Islam. -K! ONLINE


Pelajar universiti enggan ambil vaksin tular
Oleh IZZATUL ‘AIN AZMAN

15 Jun 2021, 4:05 pm
PETALING JAYA – Tindakan sebuah universiti awam yang didakwa tidak membenarkan seorang pelajarnya menduduki ujian akhir klinikal kerana masih belum menerima vaksin mendapat pelbagai reaksi netizen.
Perkara itu didedahkan oleh pelajar tersebut menerusi satu muat naik Facebook ‘Live’ yang memaparkan temu bual antara dirinya dengan sebuah badan bukan kerajaan (NGO), ahli politik, Lokman Adam serta bapa kepada pelajar tersebut.
Menurut pelajar perempuan yang dikenali sebagai Nik Farah Ellisha, dia mengaku sebelum ini pernah memaklumkan kepada pihak universiti bahawa dia tidak mahu menerima vaksin.
Tetapi atas desakan pihak universiti, dia kemudian bersetuju mendapatkan vaksin jenama pilihannya sebelum memaklumkan kepada pihak universiti, pada April lalu.
“Pihak universiti memberitahu akan memberikan tarikh temujanji kepada saya, namun hingga pada hari peperiksaan saya masih tidak mendapat tarikh temujanji dan ketika hadir untuk menduduki peperiksaan penting itu, pihak universiti melarang dan meminta saya meninggalkan dewan.
“Saya dan rakan yang lain belajar bersungguh-sungguh namun saya dilarang untuk menduduki peperiksaan akhir hanya disebabkan saya enggan mengambil vaksin. Saya ada hak untuk kata ‘tidak’ pada vaksin, jadi kenapa pihak universiti tahan saya dari ambil ujian?,” katanya.

Kenyataan pelajar itu kemudian mendapat pelbagai reaksi netizen yang rata-ratanya mempersoalkan tindakan pelajar tersebut yang menolak vaksin sedangkan dia merupakan pelajar perubatan.
“Pihak universiti sudah beri tawaran untuk pelajar klinikal dahulu walhal ada pelajar lain kena daftar dan pergi sendiri. Pihak universiti sudah buat banyak perkara, sekarang terserah kepada pelajar sahaja,” ciap pengguna Twitter @pseudo_tazia.
Seorang lagi netizen @akudansaham pula menyoal mengapa pelajar tersebut memilih kerjaya sebagai doktor sekiranya dia tidak percaya vaksin.
“Duh, tidak percaya vaksin, kenapa mahu jadi doktor? Ibarat belajar subjek Komputer Sains, tetapi tak mahu guna komputer kerana takut mata rosak dan belajar kejuruteraan tetapi tak mahu guna peralatan elektrik kerana takut terkena renjatan,” jelasnya. – K! ONLINE


Guna surat MITI orang lain, wanita didenda RM5,000
Oleh NUZULSHAM SHAMSUDDIN

15 Jun 2021, 4:02 pm
KAJANG – Gara-gara menggunakan surat Kementerian Perdagangan Antarabangsa dan Industri (MITI) milik orang lain untuk syarikatnya beroperasi, seorang pemilik syarikat ukiran kayu didenda RM5,000 oleh Mahkamah Majistret di sini hari ini.
Majistret Muhmmad Noor Firdaus Rosli menjatuhkan hukuman denda itu terhadap Intan Zarina Md. Sappery, 49, selepas wanita itu selaku Orang Kena Saman (OKS) mengaku bersalah atas pertuduhan yang disabitkan ke atasnya.
Mahkamah juga turut memerintahkan, OKS dipenjara lagi selama sebulan sekiranya gagal membayar jumlah denda itu dan OKS membayar denda berkenaan.
Mengikut pertuduhan, Intan Zarina didakwa telah menggunakan surat kebenaran beroperasi oleh MITI yang mana surat itu bukan milik premis miliknya ketika pemeriksaan dibuat oleh pegawai penguatkuasa.
Kesalahan itu dilakukan di sebuah premis Taman Industri Selesa Jaya, Balakong di sini pukul 10.40 pagi pada 9 Jun lalu yang didakwa mengikut Seksyen 22 (d) Akta Pencegahan dan Pengawalan Penyakit Berjangkit 1998 dan boleh dihukum di bawah Seksyen 24(a) akta sama.
Hukuman bagi seksyen itu memperuntukkan hukuman maksimum dua tahun atau denda atau kedua-duanya.K! ONLINE


19 ketua perwakilan Malaysia ditauliahkan
Oleh AMREE AHMAD

15 Jun 2021, 3:47 pm
PUTRAJAYA – Seramai 19 orang ketua perwakilan Malaysia yang baharu telah ditauliahkan oleh Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.
Bagaimanapun, setelah mengambil kira situasi penularan Covid-19 yang masih serius ketika ini, Seri Paduka Baginda telah menitahkan supaya pentauliahan secara Berutus Warkah.
“Ia bagi menggantikan Istiadat Pengurniaan Surat Watikah Pelantikan yang kelazimannya diadakan di Istana Negara, Kuala Lumpur,” kata kenyataan Kementerian Luar di sini hari ini.
Ketua perwakilan itu masing-masingnya meliputi lima pesuruhjaya tinggi Malaysia bagi negara anggota Pertubuhan Komanwel dan selebihnya lagi merupakan 14 duta besar Malaysia.
Mereka ialah bakal Pesuruhjaya Tinggi Malaysia ke Britain, Zakri Jaafar; Datuk Dr. Azfar Mohamad Mustafar (Singapura), Datuk Roslan Abdul Rahman (Australia), Raja Datuk Reza Raja Zaib Shah (Brunei) dan Anizan @ Siti Hajjar Adnin (Kanada).
Sementara itu, bakal Duta Besar Malaysia ke Belanda, Datuk Nadzirah Osman; Datuk Ahmad Rozian Abd. Ghani (Belgium), Datuk Mohd. Zamruni Khalid (Perancis) dan Ikram Mohd. Ibrahim (Austria).

Mereka yang lain ialah Kennedy Mayong Onon (Croatia), Zamani Ismail (Mesir), Shaiful Anuar Mohammad (Oman), Francisco Munis (Hungary), Tengku Datuk Sirajuzzaman Tengku Mohamed Ariffin (Romania).
Selain itu ialah Mohammad Faizal Razali (Algeria), Shazryll Zahiran (Bahrain), Raja Saifful Ridzuwan Raja Kamaruddin (Bosnia dan Herzegovina), Azri Mat Yacob (Lubnan), Nur Azman Abdul Rahim (Argentina). -K! ONLINE